ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 532/2012 ΤΗΣ ΕΠΙΤΡΟΠΉΣ της 21ης Ιουνίου 2012 για την τροποποίηση του παραρτήματος II της απόφασης 2007/777/ΕΚ και του παραρτήματος I του κανονισμού (ΕΚ) αριθ. 798/2008 όσον αφορά τις καταχωρίσεις για το Ισραήλ στους καταλόγους τρίτων χωρών ή περιοχών τους σε σχέση με την υψηλής παθογονικότητας γρίπη των πτηνών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 εισαγωγική φράση, το άρθρο 8 σημείο 1 πρώτο εδάφιο και το άρθρο 8 σημείο 4, Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (2), και ιδίως το άρθρο 23 παράγραφος 1 και το άρθρο 24 παράγραφος 2, Εκτιμώντας τα ακόλουθα: (1) Η απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (3) θεσπίζει κανόνες όσον αφορά τις εισαγωγές, καθώς και τη διαμετακόμιση και την αποθήκευση στην Ένωση φορτίων προϊόντων με βάση το κρέας, επεξεργασμένων στομαχιών, ουροδόχων κύστεων και εντέρων, όπως ορίζονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (4). (2) Στο μέρος 2 του παραρτήματος II της εν λόγω απόφασης παρατίθεται κατάλογος τρίτων χωρών ή περιοχών τους από τις οποίες επιτρέπεται η εισαγωγή στην Ένωση των εν λόγω προϊόντων, τα οποία υπόκεινται σε διαφορετικές επεξεργασίες, οι οποίες απαριθμούνται στο μέρος 4 του εν λόγω παραρτήματος. (3) Το Ισραήλ έχει καταχωριστεί στο μέρος 2 του παραρτήματος II της απόφασης 2007/777/ΕΚ ως χώρα από την οποία επιτρέπεται η εισαγωγή στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων για ανθρώπινη κατανάλωση που προέρχονται από κρέας πουλερικών, εκτρεφόμενων στρουθιονιδών και άγριων πτερωτών θηραμάτων, τα οποία έχουν υποβληθεί σε μη ειδική επεξεργασία, για την οποία δεν προσδιορίζεται ελάχιστη θερμοκρασία («επεξεργασία Α»). (4) Ο κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και προϊόντα πουλερικών και για καθορισμό των απαιτήσεων κτηνιατρικής πιστοποίησης (5) ορίζει ότι τα εμπορεύματα που καλύπτονται από αυτόν πρέπει να εισάγονται στην Ένωση και να διαμετακομίζονται μέσω αυτής μόνον από τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 στον πίνακα του μέρους 1 του παραρτήματος I του εν λόγω κανονισμού. (5) Ο κανονισμός (ΕΚ) αριθ. 798/2008 καθορίζει επίσης τους όρους που πρέπει να πληρούνται ώστε μία τρίτη χώρα, έδαφος, ζώνη ή διαμέρισμα να θεωρούνται απαλλαγμένα από την υψηλής παθογονικότητας γρίπη των πτηνών (HPAI) καθώς και τις απαιτήσεις για την κτηνιατρική πιστοποίηση ως προς το σημείο αυτό των προϊόντων που προορίζονται για εισαγωγή στην Ένωση. (6) Το Ισραήλ περιλαμβάνεται στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπεται να εισάγονται στην Ένωση όλα τα προϊόντα πουλερικών που καλύπτονται από τον εν λόγω κανονισμό. (7) Στις 8 και 9 Μαρτίου 2012 το Ισραήλ κοινοποίησε στην Επιτροπή την εκδήλωση, στο έδαφός του, δύο εστιών HPAI του υποτύπου H5N1. Λόγω των επιβεβαιωμένων αυτών εστιών της HPAI, το έδαφος του Ισραήλ δεν θα πρέπει να θεωρείται πλέον απαλλαγμένο από την εν λόγω νόσο. Κατά συνέπεια, οι κτηνιατρικές αρχές του Ισραήλ ανέστειλαν την έκδοση κτηνιατρικών πιστοποιητικών για φορτία ορισμένων προϊόντων πουλερικών που προορίζονται για εισαγωγή στην Ένωση από ολόκληρο το έδαφός του. (8) Εξαιτίας της εκδήλωσης των εν λόγω εστιών HPAI, το Ισραήλ δεν συμμορφώνεται πλέον με τους όρους υγείας των ζώων για την εφαρμογή «επεξεργασίας Α» σε προϊόντα με βάση το κρέας και σε επεξεργασμένα στομάχια, ουροδόχους κύστεις και έντερα για ανθρώπινη κατανάλωση που προέρχονται από κρέας πουλερικών, εκτρεφόμενων στρουθιονιδών και άγριων πτερωτών θηραμάτων όπως απαριθμούνται στο μέρος 2 του παραρτήματος II της απόφασης 2007/777/ΕΚ. Η τρέχουσα «επεξεργασία Α» δεν επαρκεί για την εξάλειψη των ζωοϋγειονομικών κινδύνων που συνδέονται με τα εν λόγω προϊόντα και, ως εκ τούτου, οι κτηνιατρικές αρχές του Ισραήλ, μετά την επιβεβαίωση της HPAI, ανέστειλαν αμέσως την πιστοποίηση των προϊόντων που είχαν υποβληθεί στην εν λόγω επεξεργασία. (9) Το Ισραήλ ενημέρωσε την Επιτροπή σχετικά με τα μέτρα ελέγχου που έλαβε σε σχέση με τις πρόσφατες εκδηλώσεις εστίας HPAI. Τα εν λόγω στοιχεία και η επιδημιολογική κατάσταση στο Ισραήλ αξιολογήθηκαν από την Επιτροπή. (10) Το Ισραήλ έχει επίσης εφαρμόσει πολιτική εξολόθρευσης για τον έλεγχο της εν λόγω νόσου και τον περιορισμό της εξάπλωσής της. Επιπλέον, το Ισραήλ διενεργεί δραστηριότητες επιτήρησης της γρίπης των πτηνών, οι οποίες φαίνεται ότι πληρούν τις απαιτήσεις που καθορίζονται στο μέρος II του παραρτήματος IV του κανονισμού (ΕΚ) αριθ. 798/2008. (11) Το θετικό αποτέλεσμα της αξιολόγησης εκ μέρους της Επιτροπής των μέτρων ελέγχου που έλαβε το Ισραήλ και της επιδημιολογικής κατάστασης στην εν λόγω τρίτη χώρα επιτρέπει την επιβολή των περιορισμών μόνο στις εισαγωγές στην Ένωση ορισμένων προϊόντων πουλερικών από τη ζώνη που έχει προσβληθεί από τη νόσο, την οποία οι κτηνιατρικές αρχές του Ισραήλ έχουν θέσει υπό κτηνιατρικό περιορισμό. Οι περιορισμοί των εν λόγω εισαγωγών θα πρέπει να εφαρμοστούν για περίοδο τριών μηνών έως τις 22 Ιουνίου 2012, ύστερα από κατάλληλο καθαρισμό και απολύμανση των εκμεταλλεύσεων που είχαν προηγουμένως μολυνθεί, υπό την προϋπόθεση ότι κατά την εν λόγω περίοδο το Ισραήλ έχει διενεργήσει επιτήρηση της γρίπης των πτηνών. (12) Ο πίνακας του μέρους 1 του παραρτήματος II της απόφασης 2007/777/ΕΚ περιέχει τον κατάλογο των εδαφών ή των τμημάτων εδαφών τρίτων χωρών από τα οποία εφαρμόζεται η διαίρεση σε περιφέρειες για λόγους υγείας των ζώων. Επομένως, θα πρέπει να προστεθεί στον εν λόγω πίνακα καταχώριση για το Ισραήλ στην οποία θα αναφέρεται η περιοχή του Ισραήλ η οποία έχει προσβληθεί από HPAI στις 8 και 9 Μαρτίου 2012. (13) Θα πρέπει επίσης να τροποποιηθεί το μέρος 2 του παραρτήματος II της απόφασης 2007/777/ΕΚ ώστε να προβλέπεται η κατάλληλη επεξεργασία προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων για ανθρώπινη κατανάλωση που προέρχονται από κρέας πουλερικών, εκτρεφόμενων στρουθιονιδών και άγριων πτερωτών θηραμάτων τα οποία κατάγονται από την περιοχή του Ισραήλ που έχει προσβληθεί από την εν λόγω νόσο. (14) Επιπλέον, θα πρέπει να τροποποιηθεί η καταχώριση για το Ισραήλ στον πίνακα του μέρους 1 του παραρτήματος I του κανονισμού (ΕΚ) αριθ. 798/2008 για να προστεθεί μια περιοχή με κωδικό IL-4, η οποία θα περιγράφει το τμήμα αυτό του Ισραήλ στο οποίο έχουν επιβληθεί περιορισμοί όσον αφορά τις εισαγωγές στην Ένωση ορισμένων προϊόντων πουλερικών εξαιτίας των πρόσφατων εκδηλώσεων εστίας HPAI στις 8 και 9 Μαρτίου 2012. Οι ημερομηνίες «λήξης» και «έναρξης» της 8ης Μαρτίου 2012 και της 22ας Ιουνίου 2012 αντιστοίχως θα πρέπει να αναφέρονται στις στήλες 6A και 6B για την περιοχή που καλύπτονται από τον εν λόγω κωδικό. (15) Επιπλέον, ύστερα από προγενέστερη εκδήλωση εστίας HPAI το 2011, απαγορεύτηκαν οι εισαγωγές στην Ένωση ορισμένων προϊόντων πουλερικών από το Ισραήλ με τον κανονισμό (ΕΚ) αριθ. 798/2008, όπως τροποποιήθηκε με τον εκτελεστικό κανονισμό (ΕΕ) της Επιτροπής αριθ. 427/2011 (6). Θα πρέπει να απαλειφθεί η «ημερομηνία λήξης» της 8ης Μαρτίου 2011 που αναφέρεται στη στήλη 6A για την περιοχή του Ισραήλ που καλύπτεται από τον κωδικό IL-3 στον πίνακα του μέρους 1 του παραρτήματος I του κανονισμού (ΕΚ) αριθ. 798/2008, όσον αφορά την εν λόγω εκδήλωση εστίας καθώς έχει παρέλθει η περίοδος των 90 ημερών κατά την οποία μπορούσαν να εισάγονται τα προϊόντα που είχαν παραχθεί πριν από την εν λόγω ημερομηνία. (16) Κατά συνέπεια, η απόφαση 2007/777/ΕΚ και ο κανονισμός (ΕΚ) αριθ. 798/2008 θα πρέπει να τροποποιηθούν αναλόγως. (17) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II της απόφασης 2007/777/ΕΚ τροποποιείται σύμφωνα με το παράρτημα I του παρόντος κανονισμού. Άρθρο 2 Το παράρτημα I του κανονισμού (ΕΚ) αριθ. 798/2008 τροποποιείται σύμφωνα με το παράρτημα II του παρόντος κανονισμού. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Ιουνίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Ιουλίου 2011 σχετικά με την υπογραφή εξ ονόματος της Ένωσης της συμφωνίας μεταξύ της Ευρωπαϊκής Ένωσης και της Γεωργίας για την προστασία των γεωγραφικών ενδείξεων των γεωργικών προϊόντων και των τροφίμων (2011/620/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η Επιτροπή διαπραγματεύθηκε, εξ ονόματος της Ένωσης, συμφωνία μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων (εφεξής «η συμφωνία»). (2) Η συμφωνία θα επιτρέπει την αμοιβαία προστασία των γεωγραφικών ενδείξεων στα οικεία μέρη και, επίσης, θα συμβάλλει στην προσέγγιση των νομοθεσιών μεταξύ των χωρών που γειτνιάζουν με την ΕΕ. (3) Η συμφωνία θα πρέπει να υπογραφεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας (1). Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 12 Ιουλίου 2011.

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 29ης Μαρτίου 2010 σχετικά με την τροποποίηση και την παράταση της απόφασης 2007/641/ΕΚ για την ολοκλήρωση των διαβουλεύσεων με τη Δημοκρατία των Νήσων Φίτζι δυνάμει του άρθρου 96 της συμφωνίας εταιρικής σχέσης ΑΚΕ-ΕΚ και του άρθρου 37 του μηχανισμού της αναπτυξιακής συνεργασίας (2010/208/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τη συμφωνία εταιρικής σχέσης ΑΚΕ-ΕΚ μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1) και αναθεωρήθηκε στο Λουξεμβούργο στις 25 Ιουνίου 2005 (2), στο εξής αναφερόμενη ως «συμφωνία εταιρικής σχέσης ΑΚΕ-ΕΚ», και ιδίως το άρθρο 96, την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3, τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (4) («μηχανισμός αναπτυξιακής συνεργασίας»), και ιδίως το άρθρο 37, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Τα ουσιώδη στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΚ έχουν παραβιαστεί. (2) Οι αξίες που αναφέρονται στο άρθρο 3 του μηχανισμού αναπτυξιακής συνεργασίας έχουν παραβιαστεί. (3) Στις 18 Απριλίου 2007, σύμφωνα με το άρθρο 96 της συμφωνίας εταιρικής σχέσης ΑΚΕ-ΕΚ και το άρθρο 37 του μηχανισμού αναπτυξιακής συνεργασίας, άρχισαν επίσημες διαβουλεύσεις με τις χώρες ΑΚΕ και με τη Δημοκρατία των Νήσων Φίτζι, στο πλαίσιο των οποίων οι αρχές των Νήσων Φίτζι ανέλαβαν συγκεκριμένες δεσμεύσεις με σκοπό την αντιμετώπιση των προβλημάτων που είχαν εντοπισθεί από την Ευρωπαϊκή Ένωση και την υλοποίηση των εν λόγω δεσμεύσεων. (4) Έχουν αναληφθεί ορισμένες σημαντικές πρωτοβουλίες σε σχέση με ορισμένες από τις προαναφερόμενες δεσμεύσεις. Εντούτοις, εκτός του ότι δεν έχουν ακόμη υλοποιηθεί σημαντικές δεσμεύσεις όσον αφορά σημαντικά στοιχεία της συμφωνίας εταιρικής σχέσης ΑΚΕ-ΕΚ και του μηχανισμού αναπτυξιακής συνεργασίας, σημειώθηκαν επίσης πρόσφατα σημαντικές αρνητικές εξελίξεις όσον αφορά ορισμένες βασικές δεσμεύσεις, όπως η κατάργηση του συντάγματος και συνεχιζόμενη σημαντική καθυστέρηση στη διεξαγωγή εκλογών. (5) Η περίοδος εφαρμογής της απόφασης 2007/641/ΕΚ (5), όπως παρατάθηκε με την απόφαση 2009/735/ΕΚ (6), λήγει στις 31 Μαρτίου 2010. Συνεπώς, θα πρέπει να παραταθεί η περίοδος εφαρμογής της απόφασης 2007/641/ΕΚ, ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2007/641/ΕΚ τροποποιείται ως εξής: 1) Στο άρθρο 3 δεύτερη παράγραφος, η «31η Μαρτίου 2010» γίνεται «1η Οκτωβρίου 2010». 2) Το παράρτημα αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 29 Μαρτίου 2010.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 430/2010 ΤΗΣ ΕΠΙΤΡΟΠΉΣ της 20ής Μαΐου 2010 για τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247, Εκτιμώντας τα ακόλουθα: (1) Ο κανονισμός (ΕΚ) αριθ. 648/2005 του Ευρωπαϊκού Κοινοβουλίου και του Συμβουλίου (2) εισήγαγε στον κανονισμό (ΕΟΚ) αριθ. 2913/92 την υποχρέωση κατάθεσης συνοπτικής διασάφησης εισόδου ή εξόδου με ηλεκτρονικά μέσα. Ο κανονισμός (ΕΚ) αριθ. 273/2009 της Επιτροπής (3) που προβλέπει παρέκκλιση από ορισμένες διατάξεις του κανονισμού (ΕΟΚ) αριθ. 2454/93 της Επιτροπής (4), ορίζει μεταβατική περίοδο η οποία λήγει στις 31 Δεκεμβρίου 2010, κατά τη διάρκεια της οποίας οι οικονομικοί φορείς δύνανται, αλλά δεν υποχρεούνται, να καταθέτουν συνοπτικές διασαφήσεις εισόδου και εξόδου με ηλεκτρονικά μέσα. (2) Είναι απαραίτητο να γίνουν ορισμένες προσαρμογές των κανόνων όσον αφορά στις συνοπτικές διασαφήσεις εισόδου και εξόδου στοχεύοντας στη μείωση του διοικητικού φόρτου στις περιπτώσεις στις οποίες, για σκοπούς ασφάλειας και προστασίας, αυτές οι διασαφήσεις δεν είναι αναγκαίες. Επιπλέον, με σκοπό την καλύτερη ανάλυση του κινδύνου, οι οικοσκευές όπως αυτές ορίζονται στο άρθρο 2 παράγραφος 1 στοιχείο δ) του κανονισμού (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (5), δεν πρέπει να εξαιρούνται από τέτοιες διασαφήσεις, εάν μεταφέρονται στο πλαίσιο σύμβασης μεταφοράς. (3) Σε ορισμένες περιπτώσεις, η γνωστοποίηση στοιχείων των τελωνειακών διασαφήσεων που αφορούν στην ασφάλεια και στην προστασία και η τήρηση συγκεκριμένης προθεσμίας για την υποβολή τέτοιων διασαφήσεων, δεν είναι απαραίτητες για την ασφάλεια και την προστασία και γι’ αυτό τον σκοπό πρέπει να θεσπιστούν περαιτέρω παρεκκλίσεις. Ωστόσο, αυτές οι παρεκκλίσεις δεν θα πρέπει να επηρεάζουν τους γενικούς κανόνες των τελωνειακών διασαφήσεων, σε οποιαδήποτε μορφή και αν αυτές υποβληθούν. (4) Σε ορισμένες περιπτώσεις κατά τις οποίες δεν εφαρμόζονται οι προθεσμίες που έχουν σχέση με την ασφάλεια και την προστασία, για την υποβολή διασαφήσεων εξαγωγής, όπως για τον εφοδιασμό πλοίων και αεροσκαφών, θα πρέπει να δοθεί στις τελωνειακές αρχές η δυνατότητα να επιτρέπουν σε αξιόπιστους οικονομικούς φορείς να καταχωρίζουν τα εξαχθέντα εμπορεύματα στα βιβλία τους και να γνωστοποιούν τις εξαγωγές τους σε περιοδική βάση μετά την έξοδο των εμπορευμάτων από το τελωνειακό έδαφος της Κοινότητας. (5) Ο κανονισμός (ΕΚ) αριθ. 1192/2008 της Επιτροπής (6) περί τροποποιήσεως του κανονισμού (ΕΟΚ) αριθ. 2454/93 θέσπισε κοινά κριτήρια και κοινό έντυπο αίτησης για τη χορήγηση αδειών σχετικά με τις απλουστευμένες διασαφήσεις και τη διαδικασία εκτελωνισμού στον οριζόμενο από τον ενδιαφερόμενο τόπο. Διευκρινίζεται ότι αυτοί οι κανόνες εφαρμόζονται σε όλα τα τελωνειακά καθεστώτα. Ο ίδιος κανονισμός εισήγαγε στο άρθρο 253α, με ισχύ από την 1η Ιανουαρίου 2011, την απαίτηση σύμφωνα με την οποία η χρήση της απλουστευμένης διασάφησης ή της διαδικασίας εκτελωνισμού στον οριζόμενο από τον ενδιαφερόμενο τόπο προϋποθέτει την κατάθεση ηλεκτρονικών διασαφήσεων και γνωστοποιήσεων. Ορισμένα κράτη μέλη επισήμαναν στην Επιτροπή ότι τα εν λόγω συστήματα ενδέχεται να μην είναι διαθέσιμα σε όλες τις περιπτώσεις έως την προβλεπόμενη ημερομηνία. Αυτά τα κράτη μέλη θα πρέπει, εφόσον διενεργηθεί αποτελεσματική ανάλυση κινδύνου, να έχουν τη δυνατότητα να αποδεχθούν, υπό τις προϋποθέσεις που τα ίδια καθορίζουν, τελωνειακές διασαφήσεις και γνωστοποιήσεις σε μορφή διαφορετική από την ηλεκτρονική, έως ότου εφαρμοστεί ο κανονισμός (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (7). (6) Σε περιπτώσεις στις οποίες εμπορεύματα σε προσωρινή εναπόθεση ή σε ελεύθερη ζώνη ελέγχου τύπου Ι επανεξάγονται από το τελωνειακό έδαφος της Κοινότητας χωρίς να απαιτείται συνοπτική διασάφηση εξόδου, πρέπει να προβλεφθεί μια εναλλακτική μέθοδος καταχώρισης ή γνωστοποίησης της επανεξαγωγής, καθώς και του υπευθύνου προσώπου. (7) Διευκρινίζεται ότι οι διατυπώσεις εξαγωγής δεν πρέπει να εφαρμόζονται μόνο για κοινοτικά εμπορεύματα τα οποία προορίζονται να μεταφερθούν σε προορισμό εκτός του τελωνειακού εδάφους της Κοινότητας, αλλά και για τα απαλλασσόμενα του φόρου προϊόντα εφοδιασμού αεροσκαφών και πλοίων, ούτως ώστε τα άτομα που προβαίνουν στον εν λόγω εφοδιασμό να μπορούν να λάβουν απόδειξη εξόδου από το τελωνειακό έδαφος της Κοινότητας, η οποία κρίνεται απαραίτητη για σκοπούς φοροαπαλλαγής. Οι ίδιοι κανόνες θα πρέπει να εφαρμόζονται όταν μη κοινοτικά εμπορεύματα πρόκειται να επανεξαχθούν βάσει διασάφησης επανεξαγωγής. (8) Τα άρθρα 278, 279 και 280 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (8), και το άρθρο 3 της οδηγίας 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (9), απαιτούν την εφαρμογή διατυπώσεων εισαγωγής και εξαγωγής όταν τα κοινοτικά εμπορεύματα διακινούνται προς και από εδάφη εντός του τελωνειακού εδάφους της Κοινότητας στα οποία δεν εφαρμόζονται οι οδηγίες αυτές. Είναι απαραίτητη η αναφορά σ’ αυτές τις διατάξεις και να εξαιρεθούν αυτές οι διακινήσεις εμπορευμάτων από την υποχρέωση γνωστοποίησης δεδομένων που σχετίζονται με την ασφάλεια και την προστασία και την τήρηση ειδικών προθεσμιών όσον αφορά τους ελέγχους για την ασφάλεια και την προστασία, δεδομένου ότι αυτές οι διατάξεις πρέπει να εφαρμόζονται μόνο για εμπορεύματα που εισέρχονται στο τελωνειακό έδαφος ή εξέρχονται από αυτό. Επίσης, οι ειδικές προθεσμίες που αφορούν τους ελέγχους ασφάλειας και προστασίας και η γνωστοποίηση δεδομένων σχετικά με την ασφάλεια και την προστασία δεν είναι αναγκαίες σε περιπτώσεις στις οποίες τα εμπορεύματα μεταφέρονται στη νήσο Ελιγολάνδη, στη Δημοκρατία του Αγίου Μαρίνου και στο Κράτος του Βατικανού, λόγω της γεωγραφικής θέσης των εδαφών αυτών. (9) Πρέπει να καθορίζεται τόσο το τελωνείο στο οποίο πρόκειται να κατατεθεί η συνοπτική διασάφηση εξόδου όσο και ο υπεύθυνος για την κατάθεση αυτής της διασάφησης. Η διευκρίνιση αυτή ισχύει και για τις περιπτώσεις στις οποίες, αντί για συνοπτική διασάφηση εξόδου, κατατίθεται διασάφηση διαμετακόμισης που περιέχει τα δεδομένα συνοπτικής διασάφησης εξόδου. (10) Για να διευκολυνθεί η τελωνειακή επιτήρηση στο τελωνείο εξόδου, είναι απαραίτητο να καθορισθούν οι υποχρεώσεις των προσώπων που παραδίδουν τα εμπορεύματα σε ένα άλλο πρόσωπο πριν μεταφερθούν τα εμπορεύματα αυτά εκτός του τελωνειακού εδάφους της Κοινότητας, καθώς και οι υποχρεώσεις των προσώπων που οφείλουν να παράσχουν πληροφορίες στο τελωνείο εξόδου σχετικά με την έξοδο των εμπορευμάτων. Οι ίδιες υποχρεώσεις πρέπει να επιβάλλονται σε περιπτώσεις στις οποίες εμπορεύματα που διασαφηνίζονται προς εξαγωγή και προσκομίζονται στο τελωνείο εξόδου δεν προορίζονται πλέον να μεταφερθούν εκτός του τελωνειακού εδάφους της Κοινότητας και απομακρύνονται από το τελωνείο εξόδου. (11) Δυνάμει της οδηγίας 2008/118/ΕΚ, η χρήση του μηχανογραφικού συστήματος διακίνησης και ελέγχου των προϊόντων που υπόκεινται σε ειδικούς φόρους κατανάλωσης (EMCS) είναι υποχρεωτική από την 1η Ιανουαρίου 2011 για τη διακίνηση προϊόντων που υπόκεινται σε ειδικούς φόρους κατανάλωσης και τα οποία τελούν υπό καθεστώς αναστολής. Σύμφωνα με αυτή την οδηγία, η διακίνηση κοινοτικών προϊόντων που υπόκεινται σε ειδικούς φόρους κατανάλωσης και τα οποία τελούν υπό καθεστώς αναστολής με προορισμό εκτός του τελωνειακού εδάφους της Κοινότητας, πρέπει να πραγματοποιείται στο πλαίσιο του καθεστώτος εξαγωγής για το οποίο απαιτείται η χρήση μηχανογραφικού συστήματος. Επομένως, θα πρέπει να καταργηθούν, με ισχύ από 1ης Ιανουαρίου 2011, οι ειδικοί κανόνες σχετικά με τη χρήση του συνοδευτικού διοικητικού εγγράφου που προβλέπονται στον κανονισμό (ΕΟΚ) αριθ. 2719/92 της Επιτροπής, της 11ης Σεπτεμβρίου 1992, περί συνοδευτικού διοικητικού εγγράφου για την κυκλοφορία, βάσει καθεστώτος αναστολής προϊόντων που υπόκεινται σε ειδικό φόρο κατανάλωσης (10). Οι διατυπώσεις εξαγωγής που άρχισαν βάσει συνοδευτικού διοικητικού εγγράφου πριν από αυτή την ημερομηνία θα πρέπει να λήξουν σύμφωνα με το άρθρο 793γ του κανονισμού (ΕΟΚ) αριθ. 2454/93, όπως εφαρμοζόταν στις 31 Δεκεμβρίου 2010. (12) Αυτές οι τροποποιήσεις δεν θα πρέπει να συνεπάγονται καμία αλλαγή για εκείνα τα ηλεκτρονικά συστήματα που έχουν ή που πρέπει να έχουν εγκατασταθεί όταν αρχίσει να εφαρμόζεται ο παρών κανονισμός. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2454/93 τροποποιείται ως εξής: 1) Στο άρθρο 1, προστίθεται το ακόλουθο σημείο 18: «18. Συνοπτική διασάφηση εξόδου: η συνοπτική διασάφηση που αναφέρεται στο άρθρο 182γ του κώδικα και η οποία πρέπει να υποβάλλεται για εμπορεύματα που εξέρχονται από το τελωνειακό έδαφος της Κοινότητας, εκτός αν άλλως προβλέπεται από τον παρόντα κανονισμό.». 2) Το άρθρο 181γ τροποποιείται ως εξής: α) Το στοιχείο ε) αντικαθίσταται από το ακόλουθο κείμενο: «ε) εμπορεύματα για τα οποία επιτρέπεται τελωνειακή διασάφηση που πραγματοποιείται με οποιαδήποτε άλλη πράξη σύμφωνα με τα άρθρα 230, 232 και 233 με εξαίρεση, εφόσον μεταφέρονται βάσει σύμβασης μεταφοράς τις οικοσκευές, όπως ορίζονται στο άρθρο 2 παράγραφος 1 στοιχείο δ) του κανονισμού (ΕΚ) αριθ. 1186/2009 του Συμβουλίου (11), καθώς και τις παλέτες, τα εμπορευματοκιβώτια και τα μεταφορικά μέσα που χρησιμοποιούνται στις οδικές, τις σιδηροδρομικές, τις αεροπορικές, τις θαλάσσιες και τις εσωτερικές πλωτές μεταφορές· β) Το στοιχείο ζ) αντικαθίσταται από το ακόλουθο κείμενο: «ζ) εμπορεύματα για τα οποία επιτρέπεται προφορική τελωνειακή διασάφηση σύμφωνα με τα άρθρα 225 και 227 και το άρθρο 229 παράγραφος 1, με εξαίρεση, εφόσον μεταφέρονται βάσει σύμβασης μεταφοράς τις οικοσκευές, όπως ορίζονται στο άρθρο 2 παράγραφος 1 στοιχείο δ) του κανονισμού (ΕΚ) αριθ. 1186/2009 του Συμβουλίου, καθώς και τις παλέτες, τα εμπορευματοκιβώτια και τα μεταφορικά μέσα που χρησιμοποιούνται στις οδικές, τις σιδηροδρομικές, τις αεροπορικές, τις θαλάσσιες και τις εσωτερικές πλωτές μεταφορές·». γ) Το στοιχείο ιγ) αντικαθίσταται από το ακόλουθο κείμενο: «ιγ) τα ακόλουθα εμπορεύματα που εισέρχονται στο τελωνειακό έδαφος της Κοινότητας και προέρχονται άμεσα από εξέδρες γεώτρησης ή εκμετάλλευσης ή από ανεμογεννήτριες που διαχειρίζεται πρόσωπο εγκατεστημένο στο τελωνειακό έδαφος της Κοινότητας: i) εμπορεύματα που έχουν ενσωματωθεί σε τέτοιες εξέδρες ή ανεμογεννήτριες, για τους σκοπούς της κατασκευής, επισκευής, συντήρησης ή μετατροπής τους· ii) εμπορεύματα που προορίζονται να τοποθετηθούν ή να χρησιμοποιηθούν για τον εξοπλισμό των εν λόγω εξεδρών ή ανεμογεννητριών· iii) άλλα προϊόντα εφοδιασμού που χρησιμοποιούνται ή καταναλώνονται στις εν λόγω εξέδρες ή ανεμογεννήτριες· και iv) μη επικίνδυνα απόβλητα προερχόμενα από τις εν λόγω εξέδρες ή ανεμογεννήτριες·». δ) Προστίθεται το ακόλουθο στοιχείο ιε): «ιε) εμπορεύματα εισερχόμενα από εδάφη που βρίσκονται εντός του τελωνειακού εδάφους της Κοινότητας αλλά στα οποία δεν εφαρμόζεται η οδηγία 2006/112/ΕΚ (12) του Συμβουλίου ή η οδηγία 2008/118/ΕΚ (13) του Συμβουλίου, καθώς και εμπορεύματα εισερχόμενα από τη νήσο Ελιγολάνδη, τη Δημοκρατία του Αγίου Μαρίνου και το Κράτος του Βατικανού στο τελωνειακό έδαφος της Κοινότητας. 3) Στο άρθρο 184δ παράγραφος 3, η φράση «άρθρο 181γ στοιχεία γ) έως ι), ιβ) έως ιδ)» αντικαθίσταται από τη φράση «άρθρο 181γ στοιχεία γ) έως ι) και στοιχεία ιβ) έως ιε)». 4) Στο άρθρο 189, προστίθεται η ακόλουθη παράγραφος: «Ωστόσο, εμπορεύματα εισερχόμενα στο τελωνειακό έδαφος της Κοινότητας, τα οποία εκφορτώνονται και επαναφορτώνονται στο ίδιο μεταφορικό μέσο κατά τη διάρκεια του δρομολογίου τους ώστε να καθίσταται δυνατή η εκφόρτωση ή η φόρτωση άλλων εμπορευμάτων, δεν προσκομίζονται στο τελωνείο.». 5) Στο άρθρο 253α, προστίθεται η ακόλουθη παράγραφος: «Ωστόσο, στις περιπτώσεις στις οποίες τα μηχανογραφικά συστήματα των τελωνειακών αρχών ή των οικονομικών φορέων δεν επιτρέπουν την κατάθεση ή την παραλαβή απλουστευμένων τελωνειακών διασαφήσεων ή γνωστοποιήσεων εκτελωνισμού στον οριζόμενο από τον ενδιαφερόμενο τόπο μέσω τεχνικής επεξεργασίας δεδομένων, οι τελωνειακές αρχές μπορούν να αποδεχθούν άλλες μορφές διασαφήσεων και γνωστοποιήσεων που καθορίζουν οι ίδιες, υπό την προϋπόθεση ότι διενεργείται αποτελεσματική ανάλυση κινδύνου.». 6) Στο άρθρο 261, η παράγραφος 1 αντικαθίσταται από το ακόλουθο κείμενο: «1. Άδεια χρήσης της διαδικασίας απλουστευμένης διασάφησης χορηγείται στον αιτούντα, εφόσον πληρούνται οι προϋποθέσεις και τα κριτήρια που αναφέρονται στα άρθρα 253, 253α, 253β και 253γ.». 7) Στο άρθρο 264, η παράγραφος 1 αντικαθίσταται από το ακόλουθο κείμενο: «1. Άδεια χρήσης της διαδικασίας εκτελωνισμού στον οριζόμενο από τον ενδιαφερόμενο τόπο χορηγείται στον αιτούντα, εφόσον πληρούνται οι προϋποθέσεις και τα κριτήρια που αναφέρονται στα άρθρα 253, 253α, 253β και 253γ.». 8) Στο άρθρο 269, η παράγραφος 1 αντικαθίσταται από το ακόλουθο κείμενο: «1. Άδεια χρήσης της διαδικασίας απλουστευμένης διασάφησης χορηγείται στον αιτούντα, εφόσον πληρούνται οι προϋποθέσεις και τα κριτήρια που αναφέρονται στα άρθρα 253, 253α, 253β, 253γ και 270.». 9) Στο άρθρο 272, η παράγραφος 1 αντικαθίσταται από το ακόλουθο κείμενο: «1. Η άδεια χρήσης της διαδικασίας εκτελωνισμού στον οριζόμενο από τον ενδιαφερόμενο τόπο χορηγείται στον αιτούντα, εφόσον πληρούνται οι προϋποθέσεις και τα κριτήρια που αναφέρονται στην παράγραφο 2 και στα άρθρα 253, 253α, 253β, 253γ και 274.». 10) Το άρθρο 279 αντικαθίσταται από το ακόλουθο κείμενο: «Άρθρο 279 Οι διατυπώσεις εξαγωγής που προβλέπονται στα άρθρα 786 έως 796ε είναι δυνατό να απλουστευθούν σύμφωνα με το παρόν κεφάλαιο.». 11) Στο άρθρο 282, η παράγραφος 1 αντικαθίσταται από το ακόλουθο κείμενο: «1. Άδεια χρήσης της διαδικασίας απλουστευμένης διασάφησης χορηγείται σύμφωνα με τις προϋποθέσεις και τις λεπτομέρειες που προβλέπονται στα άρθρα 253, 253α, 253β και 253γ, στο άρθρο 261 παράγραφος 2 και, κατ’ αναλογία, στο άρθρο 262.». 12) Το άρθρο 283 αντικαθίσταται από το ακόλουθο κείμενο: «Άρθρο 283 Η άδεια για τη χρήση διαδικασίας εκτελωνισμού στον οριζόμενο από τον ενδιαφερόμενο τόπο χορηγείται σύμφωνα με τις προϋποθέσεις και τις λεπτομέρειες που προβλέπονται στα άρθρα 253, 253α, 253β και 253γ σε κάθε πρόσωπο, εφεξής καλούμενο “εγκεκριμένος εξαγωγέας”, το οποίο επιθυμεί να διεκπεραιώσει τις διατυπώσεις εξαγωγής στις εγκαταστάσεις του ή σε άλλους χώρους που ορίζονται ή εγκρίνονται από τις τελωνειακές αρχές.». 13) Το άρθρο 284 διαγράφεται. 14) Στο άρθρο 285α, προστίθεται η ακόλουθη παράγραφος 1α: «1α. Στις περιπτώσεις στις οποίες εφαρμόζεται το άρθρο 592α ή το άρθρο 592δ, οι τελωνειακές αρχές δύνανται να επιτρέπουν σε έναν οικονομικό φορέα να καταχωρίζει αμέσως στα λογιστικά του βιβλία κάθε πράξη εξαγωγής και να γνωστοποιεί το σύνολο των πράξεων αυτών στο τελωνείο έκδοσης της άδειας με την υποβολή συμπληρωματικής διασάφησης, η οποία καταρτίζεται σε περιοδική βάση εντός προθεσμίας ενός μηνός κατ’ ανώτατο όριο από τη στιγμή της εξόδου των εμπορευμάτων από το τελωνειακό έδαφος της Κοινότητας. Μια τέτοια άδεια δύναται να χορηγηθεί υπό τις ακόλουθες προϋποθέσεις: α) ο οικονομικός φορέας χρησιμοποιεί την άδεια μόνο για τα εμπορεύματα που δεν υπόκεινται σε απαγορεύσεις και περιορισμούς· β) ο οικονομικός φορέας παρέχει στο τελωνείο εξαγωγής όλες τις πληροφορίες που το τελωνείο θεωρεί αναγκαίες για να μπορέσει να διενεργήσει τους ελέγχους των εμπορευμάτων· γ) στις περιπτώσεις στις οποίες το τελωνείο εξαγωγής είναι διαφορετικό από το τελωνείο εξόδου, οι τελωνειακές αρχές έχουν αποδεχθεί τη χρήση μιας τέτοιας ρύθμισης και οι πληροφορίες που αναφέρονται στο στοιχείο β) τίθενται επίσης στη διάθεση του τελωνείου εξόδου. Όταν γίνεται χρήση της ρύθμισης που αναφέρεται στο πρώτο εδάφιο, η καταχώριση των εμπορευμάτων στα λογιστικά βιβλία ισοδυναμεί με άδεια παραλαβής τους προς εξαγωγή και έξοδο.». 15) Το άρθρο 592α τροποποιείται ως εξής: α) Το στοιχείο ε) αντικαθίσταται από το ακόλουθο κείμενο: «ε) εμπορεύματα για τα οποία επιτρέπεται τελωνειακή διασάφηση που πραγματοποιείται με οποιαδήποτε άλλη πράξη σύμφωνα με το άρθρο 231, το άρθρο 232 παράγραφος 2 και το άρθρο 233 με εξαίρεση, εφόσον μεταφέρονται βάσει σύμβασης μεταφοράς, τις οικοσκευές όπως ορίζονται στο άρθρο 2 παράγραφος 1 στοιχείο δ) του κανονισμού (ΕΚ) αριθ. 1186/2009 του Συμβουλίου, καθώς και τις παλέτες, τα εμπορευματοκιβώτια και τα μεταφορικά μέσα που χρησιμοποιούνται στις οδικές, τις σιδηροδρομικές, τις αεροπορικές, τις θαλάσσιες και τις εσωτερικές πλωτές μεταφορές·». β) Το στοιχείο ζ) αντικαθίσταται από το ακόλουθο κείμενο: «ζ) εμπορεύματα τα οποία επιτρέπεται προφορική τελωνειακή διασάφηση σύμφωνα με το άρθρο 226, το άρθρο 227 και το άρθρο 229 παράγραφος 2, με εξαίρεση, εφόσον μεταφέρονται βάσει σύμβασης μεταφοράς, τις οικοσκευές όπως ορίζονται στο άρθρο 2 παράγραφος 1 στοιχείο δ) του κανονισμού (ΕΚ) αριθ. 1186/2009 του Συμβουλίου, καθώς και τις παλέτες, τα εμπορευματοκιβώτια και τα μεταφορικά μέσα που χρησιμοποιούνται στις οδικές, τις σιδηροδρομικές, τις αεροπορικές, τις θαλάσσιες και τις εσωτερικές πλωτές μεταφορές·». γ) Το στοιχείο ιβ) αντικαθίσταται από το ακόλουθο κείμενο: «ιβ) τα ακόλουθα εμπορεύματα που εξέρχονται από το τελωνειακό έδαφος της Κοινότητας και προορίζονται άμεσα για εξέδρες γεώτρησης ή εκμετάλλευσης ή για ανεμογεννήτριες που διαχειρίζεται πρόσωπο εγκατεστημένο στο τελωνειακό έδαφος της Κοινότητας: i) εμπορεύματα που προορίζονται να χρησιμοποιηθούν για την κατασκευή, επισκευή, συντήρηση ή μετατροπή τέτοιων εξεδρών ή ανεμογεννητριών· ii) εμπορεύματα που προορίζονται να τοποθετηθούν ή να χρησιμοποιηθούν για τον εξοπλισμό των εν λόγω εξεδρών ή ανεμογεννητριών· iii) προϊόντα εφοδιασμού που προορίζονται να χρησιμοποιηθούν ή να καταναλωθούν στις εν λόγω εξέδρες ή ανεμογεννήτριες.». δ) Προστίθενται τα ακόλουθα στοιχεία ιδ) έως ιστ): «ιδ) εμπορεύματα που δικαιούνται ατέλειας βάσει της σύμβασης της Βιέννης περί των διπλωματικών σχέσεων, της 18ης Απριλίου 1961, της σύμβασης της Βιέννης περί των προξενικών σχέσεων, της 24ης Απριλίου 1963, ή βάσει άλλων προξενικών συμβάσεων ή της σύμβασης της Νέας Υόρκης, της 16ης Δεκεμβρίου 1969, περί των ειδικών αποστολών· ιε) εμπορεύματα που προορίζονται να ενσωματωθούν ως μέρη ή εξαρτήματα πλοίων και αεροσκαφών, καύσιμα κίνησης, λιπαντικά και αέρια που είναι αναγκαία για τη λειτουργία των πλοίων ή των αεροσκαφών, τρόφιμα και άλλα προϊόντα που προορίζονται για κατανάλωση ή πώληση επί του σκάφους· ιστ) εμπορεύματα που προορίζονται για εδάφη εντός του τελωνειακού εδάφους της Κοινότητας στα οποία δεν εφαρμόζεται η οδηγία 2006/112/ΕΚ ή η οδηγία 2008/118/ΕΚ, και εμπορεύματα που αποστέλλονται από αυτά τα εδάφη σε άλλον προορισμό εντός του τελωνειακού εδάφους της Κοινότητας, καθώς και εμπορεύματα που αποστέλλονται από το τελωνειακό έδαφος της Κοινότητας στη νήσο Ελιγολάνδη, στη Δημοκρατία του Αγίου Μαρίνου και στο Κράτος του Βατικανού.». 16) Το άρθρο 592β τροποποιείται ως εξής: α) Το στοιχείο ε) της παραγράφου 1 διαγράφεται. β) Η παράγραφος 2 αντικαθίσταται από το ακόλουθο κείμενο: «2. Όταν η τελωνειακή διασάφηση δεν κατατίθεται μέσω της τεχνικής επεξεργασίας δεδομένων, η προθεσμία που καθορίζεται στην παράγραφο 1 στοιχείο α) σημεία iii) και iv), και στα στοιχεία β), γ) και δ) είναι τουλάχιστον τέσσερις ώρες.». 17) Στο άρθρο 592ζ η φράση «άρθρο 592α στοιχεία γ) έως ιγ)» αντικαθίσταται από τη φράση «άρθρο 592α στοιχεία γ) έως ιστ)». 18) Στο κεφάλαιο 2 του τίτλου IV παρεμβάλλεται το ακόλουθο άρθρο 786: «Άρθρο 786 1. Το καθεστώς εξαγωγής, κατά την έννοια του άρθρου 161 παράγραφος 1 του κώδικα, χρησιμοποιείται όταν τα κοινοτικά εμπορεύματα πρέπει να μεταφερθούν σε προορισμό εκτός του τελωνειακού εδάφους της Κοινότητας. 2. Οι διατυπώσεις όσον αφορά τη διασάφηση εξαγωγής που καθορίζονται στο παρόν κεφάλαιο πρέπει να χρησιμοποιούνται επίσης στις ακόλουθες περιπτώσεις: α) όταν κοινοτικά εμπορεύματα προορίζονται να μεταφερθούν προς και από εδάφη εντός του τελωνειακού εδάφους της Κοινότητας στα οποία δεν εφαρμόζεται η οδηγία 2006/112/ΕΚ του Συμβουλίου ή η οδηγία 2008/118/ΕΚ του Συμβουλίου· β) όταν κοινοτικά εμπορεύματα παραδίδονται, με απαλλαγή από τους φόρους, ως εφόδια αεροσκαφών και πλοίων, ανεξάρτητα από τον προορισμό του αεροσκάφους ή του πλοίου. Ωστόσο, στις περιπτώσεις που αναφέρονται στα στοιχεία α) και β), δεν είναι αναγκαίο να συμπεριλαμβάνονται στη διασάφηση εξαγωγής τα στοιχεία που προβλέπονται για τη συνοπτική διασάφηση εξόδου στο παράρτημα 30A.». 19) Στο άρθρο 792α παράγραφος 2, η φράση «άρθρο 793α παράγραφος 6» αντικαθίσταται από τη φράση «άρθρο 793 παράγραφος 2 δεύτερο εδάφιο στοιχείο β)». 20) Στο άρθρο 793, προστίθεται η ακόλουθη παράγραφος 3: «3. Στις περιπτώσεις που αναφέρονται στην παράγραφο 2 δεύτερο εδάφιο στοιχείο β), όταν εμπορεύματα που παραλαμβάνονται στα πλαίσια ενιαίας σύμβασης μεταφοράς φθάνουν στο τελωνείο στο πραγματικό σημείο εξόδου από το τελωνειακό έδαφος της Κοινότητας, ο μεταφορέας παρέχει, κατόπιν αιτήματος, στο εν λόγω τελωνείο ένα από τα ακόλουθα στοιχεία: α) τον αριθμό αναφοράς κίνησης της διασάφησης εξαγωγής όταν είναι διαθέσιμος· ή β) αντίγραφο της ενιαίας σύμβασης μεταφοράς ή της διασάφησης εξαγωγής για τα σχετικά εμπορεύματα· ή γ) τον μοναδικό αριθμό αναφοράς αποστολής ή τον αριθμό αναφοράς του παραστατικού μεταφοράς και τον αριθμό των δεμάτων και, σε περίπτωση χρήσης εμπορευματοκιβωτίου, τον αριθμό αναγνώρισής του· ή δ) πληροφορίες σχετικά με την ενιαία σύμβαση μεταφοράς ή τη μεταφορά των εμπορευμάτων εκτός του τελωνειακού εδάφους της Κοινότητας, οι οποίες περιέχονται στο σύστημα επεξεργασίας δεδομένων του προσώπου που παραλαμβάνει τα εμπορεύματα ή σε άλλο εμπορικό σύστημα επεξεργασίας δεδομένων.». 21) Στο άρθρο 793α, η παράγραφος 6 διαγράφεται. 22) Το άρθρο 793γ διαγράφεται. 23) Στο άρθρο 796γ, η δεύτερη παράγραφος αντικαθίσταται από το ακόλουθο κείμενο: «Η εν λόγω γνωστοποίηση περιέχει τον αριθμό αναφοράς κίνησης της διασάφησης εξαγωγής.». 24) Το άρθρο 796δ τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Υπό την επιφύλαξη του άρθρου 793 παράγραφος 2 δεύτερο εδάφιο στοιχείο β), το τελωνείο εξόδου βεβαιώνεται ότι τα προσκομιζόμενα εμπορεύματα αντιστοιχούν στα εμπορεύματα που διασαφηνίστηκαν και επιτηρεί τη φυσική έξοδο των εμπορευμάτων από το τελωνειακό έδαφος της Κοινότητας. Κάθε εξέταση των εμπορευμάτων διενεργείται από το τελωνείο εξόδου με βάση το μήνυμα “γνωστοποίηση αναμενόμενης εξαγωγής” που έχει ληφθεί από το τελωνείο εξαγωγής. Για να καταστεί δυνατή η τελωνειακή επιτήρηση όταν τα εμπορεύματα εκφορτώνονται από ένα μέσο μεταφοράς, παραδίδονται σε άλλο πρόσωπο που κατέχει τα εμπορεύματα και φορτώνονται σε άλλο μέσο μεταφοράς, το οποίο θα τα μεταφέρει εκτός του τελωνειακού εδάφους της Κοινότητας μετά την προσκόμιση στο τελωνείο εξόδου, εφαρμόζονται οι ακόλουθες διατάξεις: α) Το αργότερο κατά την παράδοση των εμπορευμάτων, ο κάτοχός τους γνωστοποιεί στον επόμενο κάτοχο των εμπορευμάτων τον μοναδικό αριθμό αναφοράς αποστολής ή τον αριθμό αναφοράς του παραστατικού μεταφοράς, καθώς και τον αριθμό των δεμάτων ή, σε περίπτωση χρήσης εμπορευματοκιβωτίου, τον αριθμό αναγνώρισής του και, εάν έχει εκδοθεί, τον αριθμό αναφοράς κίνησης της διασάφησης εξαγωγής. Αυτή η γνωστοποίηση μπορεί να γίνει ηλεκτρονικώς και/ή μέσω εμπορικών, λιμενικών ή μεταφορικών ηλεκτρονικών συστημάτων και διαδικασιών ή, εάν αυτά δεν είναι διαθέσιμα, σε οποιαδήποτε άλλη μορφή. Το αργότερο κατά την παράδοση των εμπορευμάτων, το πρόσωπο στο οποίο παραδίδονται θα πρέπει να καταχωρίσει τη γνωστοποίηση που έχει παρασχεθεί από τον αμέσως προηγούμενο κάτοχο των εμπορευμάτων. β) Ο μεταφορέας δεν μπορεί να φορτώσει εμπορεύματα για μεταφορά εκτός του τελωνειακού εδάφους της Κοινότητας, εάν δεν του έχουν παρασχεθεί οι πληροφορίες που αναφέρονται στο στοιχείο α). γ) Ο μεταφορέας γνωστοποιεί στο τελωνείο εξόδου την έξοδο των εμπορευμάτων με την παροχή των πληροφοριών που αναφέρονται στο στοιχείο α), εκτός εάν οι πληροφορίες είναι ήδη στη διάθεση των τελωνειακών αρχών μέσω των υφιστάμενων εμπορικών, λιμενικών ή μεταφορικών συστημάτων ή διαδικασιών. Εφόσον είναι δυνατό, η γνωστοποίηση αυτή αποτελεί μέρος του υφιστάμενου δηλωτικού ή άλλων πληροφοριών που πρέπει να κοινοποιηθούν σχετικά με τη μεταφορά. Για τους σκοπούς του δεύτερου εδαφίου, ως “μεταφορέας” νοείται το πρόσωπο που μεταφέρει τα εμπορεύματα ή που φέρει την ευθύνη για τη μεταφορά των εμπορευμάτων εκτός του τελωνειακού εδάφους της Κοινότητας. Ωστόσο, - στην περίπτωση συνδυασμένης μεταφοράς, όταν το ενεργό μέσο μεταφοράς που εγκαταλείπει το τελωνειακό έδαφος της Κοινότητας απλώς μεταφέρει ένα άλλο μέσο μεταφοράς το οποίο, μετά την άφιξη του ενεργού μέσου μεταφοράς στον προορισμό του, θα κυκλοφορεί αυτοδύναμα ως ενεργό μέσο μεταφοράς, ως “μεταφορέας” νοείται ο διαχειριστής του μέσου μεταφοράς, το οποίο θα κυκλοφορεί αυτόνομα, όταν το μέσο μεταφοράς που εγκαταλείπει το τελωνειακό έδαφος της Κοινότητας φθάσει στον προορισμό του, - σε περίπτωση θαλάσσιας ή αεροπορικής μεταφοράς στο πλαίσιο συμφωνίας καταμερισμού ή ναύλωσης πλοίου/αεροσκάφους, ως “μεταφορέας” νοείται το πρόσωπο που συνήψε τη σύμβαση, και το οποίο εξέδωσε τη θαλάσσια ή αεροπορική φορτωτική για τη μεταφορά των εμπορευμάτων εκτός του τελωνειακού εδάφους της Κοινότητας.». β) Προστίθεται η ακόλουθη παράγραφος 4: «4. Υπό την επιφύλαξη του άρθρου 792α, όταν εμπορεύματα που διασαφηνίστηκαν για εξαγωγή δεν προορίζονται πλέον για μεταφορά εκτός του τελωνειακού εδάφους της Κοινότητας, το πρόσωπο το οποίο παραλαμβάνει τα εμπορεύματα από το τελωνείο εξόδου για μεταφορά σε τόπο εντός αυτού του εδάφους, χορηγεί στο τελωνείο εξόδου τις πληροφορίες που αναφέρονται στην παράγραφο 1 δεύτερο εδάφιο στοιχείο α). Αυτές οι πληροφορίες μπορούν να χορηγηθούν σε οποιαδήποτε μορφή.». 25) Στο άρθρο 796δα παράγραφος 4, το στοιχείο ε) αντικαθίσταται από το ακόλουθο κείμενο: «ε) τα αρχεία των οικονομικών φορέων σχετικά με τα εμπορεύματα τα οποία προμηθεύτηκαν οι εξέδρες γεώτρησης και εκμετάλλευσης πετρελαίου και αερίου ή οι ανεμογεννήτριες.». 26) Στο άρθρο 841 παράγραφος 1, η φράση «άρθρα 787 έως 796ε» αντικαθίσταται από τη φράση «άρθρο 786 παράγραφος 1 και παράγραφος 2 στοιχείο β) και άρθρα 787 έως 796ε». 27) Το άρθρο 841α αντικαθίσταται από το ακόλουθο κείμενο: «Άρθρο 841a 1. Σε περιπτώσεις άλλες από εκείνες που ορίζονται στο άρθρο 182 παράγραφος 3 τρίτη πρόταση του κώδικα, η επανεξαγωγή γνωστοποιείται μέσω συνοπτικής διασάφησης εξόδου σύμφωνα με τα άρθρα 842α έως 842ε, με εξαίρεση την απαλλαγή από αυτή την απαίτηση σύμφωνα με το άρθρο 842α παράγραφος 3 ή 4. 2. Όταν εμπορεύματα σε προσωρινή εναπόθεση ή σε ελεύθερη ζώνη ελέγχου τύπου Ι επανεξάγονται και δεν απαιτείται τελωνειακή διασάφηση ή συνοπτική διασάφηση εξόδου, η επανεξαγωγή γνωστοποιείται στο τελωνείο που είναι αρμόδιο για τον τόπο από τον οποίο τα εμπορεύματα θα εγκαταλείψουν το τελωνειακό έδαφος της Κοινότητας, πριν από την έξοδο των εμπορευμάτων και σύμφωνα με τις λεπτομέρειες που καθορίζουν οι τελωνειακές αρχές. Το πρόσωπο που αναφέρεται στην παράγραφο 3, εξουσιοδοτείται κατόπιν αιτήσεώς του, να τροποποιήσει ένα ή περισσότερα στοιχεία της γνωστοποίησης. Μια τέτοια τροποποίηση δεν είναι πλέον δυνατή μετά την έξοδο των εμπορευμάτων που αναφέρονται στη γνωστοποίηση, από το τελωνειακό έδαφος της Κοινότητας. 3. Η γνωστοποίηση που αναφέρεται στην παράγραφο 2 πρώτο εδάφιο πρέπει να πραγματοποιηθεί από τον μεταφορέα. Ωστόσο, μια τέτοια γνωστοποίηση κατατίθεται από τον κάτοχο της αποθήκης προσωρινής εναπόθεσης ή από τον κάτοχο αποθήκης εναπόθεσης σε ελεύθερη ζώνη ελέγχου τύπου Ι, ή από οποιοδήποτε άλλο πρόσωπο που είναι σε θέση να προσκομίσει τα εμπορεύματα, όταν ο μεταφορέας έχει ενημερωθεί για την κατάθεση της γνωστοποίησης από το πρόσωπο που αναφέρεται στη δεύτερη πρόταση αυτής της παραγράφου και έχει δώσει τη συγκατάθεσή του στο πλαίσιο συμβατικής ρύθμισης. Το τελωνείο εξόδου μπορεί να υποθέσει, εκτός εάν υπάρχουν αποδείξεις για το αντίθετο, ότι ο μεταφορέας έδωσε τη συγκατάθεσή του στο πλαίσιο συμβατικής ρύθμισης και ότι η γνωστοποίηση έχει υποβληθεί εν γνώσει του. Το άρθρο 796δ παράγραφος 1 τελευταίο εδάφιο εφαρμόζεται όσον αφορά τον ορισμό του μεταφορέα. 4. Σε περιπτώσεις στις οποίες, μετά τη γνωστοποίηση που προβλέπεται στην παράγραφο 2 πρώτο εδάφιο, τα εμπορεύματα δεν προορίζονται πλέον να μεταφερθούν εκτός τελωνειακού εδάφους της Κοινότητας, εφαρμόζεται κατ’ αναλογία το άρθρο 796δ παράγραφος 4.». 28) Το άρθρο 842α αντικαθίσταται από το ακόλουθο κείμενο: «Άρθρο 842a 1. Υπό την επιφύλαξη των παραγράφων 3 και 4, όταν για τη μεταφορά εμπορευμάτων εκτός του τελωνειακού εδάφους της Κοινότητας δεν απαιτείται τελωνειακή διασάφηση, η συνοπτική διασάφηση εξόδου κατατίθεται στο τελωνείο εξόδου. 2. Για τους σκοπούς του παρόντος κεφαλαίου, ως “τελωνείο εξόδου” νοείται α) το τελωνείο που είναι αρμόδιο για τον τόπο από τον οποίο τα εμπορεύματα εγκαταλείπουν το τελωνειακό έδαφος της Κοινότητας· ή β) όταν τα εμπορεύματα εγκαταλείπουν το τελωνειακό έδαφος της Κοινότητας αεροπορικώς ή διά θαλάσσης, το τελωνείο που είναι αρμόδιο για τον τόπο στον οποίο τα εμπορεύματα φορτώνονται στο πλοίο ή στο αεροσκάφος με το οποίο θα μεταφερθούν σε προορισμό εκτός του τελωνειακού εδάφους της Κοινότητας. 3. Δεν απαιτείται συνοπτική διασάφηση εξόδου, όταν μια ηλεκτρονική διασάφηση διαμετακόμισης περιέχει τα στοιχεία συνοπτικής διασάφησης εξόδου, υπό την προϋπόθεση ότι το τελωνείο προορισμού είναι επίσης και τελωνείο εξόδου ή το τελωνείο προορισμού βρίσκεται εκτός του τελωνειακού εδάφους της Κοινότητας. 4. Δεν απαιτείται συνοπτική διασάφηση εξόδου στις ακόλουθες περιπτώσεις: α) όταν εφαρμόζονται οι εξαιρέσεις που παρατίθενται στο άρθρο 592α· β) όταν τα εμπορεύματα φορτώνονται σε λιμένα ή αερολιμένα εντός του τελωνειακού εδάφους της Κοινότητας για να εκφορτωθούν σε άλλο κοινοτικό λιμένα ή αερολιμένα της Κοινότητας, υπό την προϋπόθεση ότι, κατόπιν αιτήσεως, χορηγείται στο τελωνείο εξόδου απόδειξη υπό μορφή εμπορικού, λιμενικού ή μεταφορικού δηλωτικού ή κατάστασης φόρτωσης όσον αφορά τον προβλεπόμενο τόπο εκφόρτωσης. Το ίδιο ισχύει όταν το πλοίο ή το αεροσκάφος που μεταφέρει τα εμπορεύματα πρόκειται να καταπλεύσει σε λιμένα ή να προσγειωθεί σε αερολιμένα εκτός του τελωνειακού εδάφους της Κοινότητας και τα εν λόγω εμπορεύματα πρέπει να παραμείνουν επί του πλοίου ή του αεροσκάφους κατά την ενδιάμεση στάση στον λιμένα ή στον αερολιμένα εκτός του τελωνειακού εδάφους της Κοινότητας· γ) όταν, σε έναν λιμένα ή αερολιμένα, τα εμπορεύματα δεν εκφορτώνονται από το μεταφορικό μέσο με το οποίο εισήλθαν στο τελωνειακό έδαφος της Κοινότητας και το οποίο θα τα μεταφέρει εκτός του εν λόγω εδάφους· δ) όταν τα εμπορεύματα έχουν φορτωθεί σε προηγούμενο λιμένα ή αερολιμένα στο τελωνειακό έδαφος της Κοινότητας και παραμένουν επί του μεταφορικού μέσου το οποίο θα τα μεταφέρει εκτός του τελωνειακού εδάφους της Κοινότητας· ε) όταν εμπορεύματα σε προσωρινή εναπόθεση ή σε ελεύθερη ζώνη ελέγχου τύπου Ι μεταφορτώνονται από το μεταφορικό μέσο με το οποίο μεταφέρθηκαν σε αποθήκη προσωρινής εναπόθεσης ή σε ελεύθερη ζώνη ελέγχου τύπου Ι, υπό την επιτήρηση του ίδιου τελωνείου σε ένα πλοίο, αεροσκάφος ή σιδηρόδρομο που θα τα μεταφέρει από την εν λόγω αποθήκη προσωρινής εναπόθεσης ή από την ελεύθερη ζώνη, εκτός του τελωνειακού εδάφους της Κοινότητας, υπό την προϋπόθεση ότι: i) η μεταφόρτωση πραγματοποιείται εντός δεκατεσσάρων ημερολογιακών ημερών αφότου τα εμπορεύματα προσκομίστηκαν για προσωρινή εναπόθεση ή σε ελεύθερη ζώνη ελέγχου Ι· σε εξαιρετικές περιστάσεις, οι τελωνειακές αρχές δύνανται να παρατείνουν αυτό το χρονικό διάστημα ώστε να αντιμετωπιστούν οι περιστάσεις αυτές· ii) πληροφορίες σχετικά με τα εμπορεύματα είναι στη διάθεση των τελωνειακών αρχών· και iii) σύμφωνα με τα όσα γνωρίζει ο μεταφορέας, ο προορισμός των εμπορευμάτων και ο παραλήπτης δεν αλλάζουν· στ) όταν, μέσω του συστήματος επεξεργασίας δεδομένων του κατόχου αποθήκης προσωρινής εναπόθεσης, του μεταφορέα ή του οργανισμού διαχείρισης του λιμένος/αερολιμένος, ή μέσω άλλου εμπορικού συστήματος διαχείρισης δεδομένων, υπό τον όρο ότι έχει εγκριθεί από τις τελωνειακές αρχές, προσκομίζονται αποδεικτικά στοιχεία στο τελωνείο εξόδου σύμφωνα με τα οποία τα εμπορεύματα που πρέπει να εξέλθουν από το τελωνειακό έδαφος της Κοινότητας καλύπτονταν ήδη από τελωνειακή διασάφηση που περιείχε τα δεδομένα συνοπτικής διασάφησης εξόδου. Υπό την επιφύλαξη του άρθρου 842δ παράγραφος 2, στις περιπτώσεις που αναφέρονται στα στοιχεία α) έως στ), κατά τους τελωνειακούς ελέγχους λαμβάνεται υπόψη η ειδική φύση της περίστασης. 5. Η συνοπτική διασάφηση εξόδου, όταν αυτή απαιτείται, κατατίθεται από τον μεταφορέα. Ωστόσο, μια τέτοια διασάφηση πρέπει να κατατίθεται από τον κάτοχο της αποθήκης προσωρινής εναπόθεσης ή από τον κάτοχο αποθήκης εναπόθεσης σε ελεύθερη ζώνη ελέγχου τύπου Ι ή από οποιοδήποτε άλλο πρόσωπο που είναι σε θέση να προσκομίσει τα εμπορεύματα, όταν ο μεταφορέας έχει ενημερωθεί για την κατάθεση της διασάφησης από το πρόσωπο που αναφέρεται στη δεύτερη πρόταση αυτής της παραγράφου, και έχει δώσει τη συγκατάθεσή του στο πλαίσιο συμβατικής ρύθμισης. Το τελωνείο εξόδου μπορεί να υποθέσει, εκτός εάν υπάρχουν αποδείξεις για το αντίθετο, ότι ο μεταφορέας έδωσε τη συγκατάθεσή του στο πλαίσιο συμβατικής ρύθμισης και ότι η διασάφηση έχει κατατεθεί εν γνώσει του. Το άρθρο 796δ παράγραφος 1 τελευταίο εδάφιο εφαρμόζεται όσον αφορά τον ορισμό του μεταφορέα. 6. Σε περιπτώσεις στις οποίες, μετά την υποβολή συνοπτικής διασάφησης εξόδου, τα εμπορεύματα δεν προορίζονται πλέον για έξοδο από το τελωνειακό έδαφος της Κοινότητας, εφαρμόζεται κατ’ αναλογία το άρθρο 796δ παράγραφος 4.». 29. Στο άρθρο 842δ παράγραφος 2, το δεύτερο εδάφιο αντικαθίσταται από το ακόλουθο κείμενο: «Όταν εμπορεύματα που εμπίπτουν σε μία από τις εξαιρέσεις της υποχρέωσης κατάθεσης συνοπτικής διασάφησης εξόδου που προβλέπονται στο άρθρο 842α παράγραφος 4, εγκαταλείπουν το τελωνειακό έδαφος της Κοινότητας, η ανάλυση κινδύνου διενεργείται, όπου απαιτείται, κατά την προσκόμιση των εν λόγω εμπορευμάτων και βάσει εγγράφων ή άλλων πληροφοριών που καλύπτουν τα εμπορεύματα αυτά.». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Τα σημεία 1 έως 13 και 15 έως 29 εφαρμόζονται από την 1η Ιανουαρίου 2011. Ωστόσο, όταν μια εξαγωγική διαδικασία άρχισε πριν από την ημερομηνία αυτή βάσει συνοδευτικού διοικητικού εγγράφου σύμφωνα με το άρθρο 793γ παράγραφος 1, το τελωνείο εξόδου εφαρμόζει τα μέτρα που καθορίζονται στο άρθρο 793γ από και μετά την ημερομηνία αυτή. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Μαΐου 2010.

ΤΕΛΩΝΕΙΑΚΗ ΝΟΜΟΘΕΣΙΑ

Πηγή δικαίου


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 799/2011 ΤΗΣ ΕΠΙΤΡΟΠΉΣ της 9ης Αυγούστου 2011 για την τροποποίηση του παραρτήματος I του κανονισμού (ΕΚ) αριθ. 669/2009 της Επιτροπής για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 15 παράγραφος 5, Εκτιμώντας τα ακόλουθα: (1) Ο κανονισμός (ΕΚ) αριθ. 669/2009 της Επιτροπής (2) θεσπίζει κανόνες σχετικά με το αυξημένο επίπεδο των επίσημων ελέγχων που διεξάγονται στις εισαγωγές ζωοτροφών και τροφίμων μη ζωικής προέλευσης που περιλαμβάνονται στον κατάλογο του παραρτήματος I («ο κατάλογος»), στα σημεία εισόδου στα εδάφη που αναφέρονται στο παράρτημα I του κανονισμού (ΕΚ) αριθ. 882/2004. (2) Σύμφωνα με το άρθρο 2 του κανονισμού (ΕΚ) αριθ. 669/2009, ο κατάλογος επανεξετάζεται τακτικά και τουλάχιστον μία φορά κάθε τρίμηνο, και κατά την επανεξέταση αυτή συνυπολογίζονται τουλάχιστον οι πηγές πληροφοριών που αναφέρονται στο εν λόγω άρθρο. (3) Η συχνότητα και η σημασία των περιστατικών σχετικά με τα τρόφιμα που κοινοποιήθηκαν μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF), τα πορίσματα των αποστολών σε τρίτες χώρες που πραγματοποιήθηκαν από το Γραφείο Τροφίμων και Κτηνιατρικών Θεμάτων και οι υποβληθείσες από τα κράτη μέλη στην Επιτροπή τριμηνιαίες εκθέσεις σχετικά με τα φορτία ζωοτροφών και τροφίμων μη ζωικής προέλευσης, σύμφωνα με το άρθρο 15 του κανονισμού (ΕΚ) αριθ. 669/2009, δείχνουν ότι ο κατάλογος θα πρέπει να τροποποιηθεί. (4) Κατά την τροποποίηση του καταλόγου πρέπει κυρίως να διαγραφούν τα προϊόντα τα οποία, σύμφωνα με τις εν λόγω πηγές πληροφοριών, συνολικά συμμορφώνονται σε ικανοποιητικό βαθμό με τις σχετικές απαιτήσεις ασφάλειας που προβλέπει η νομοθεσία της Ένωσης και, συνεπώς, δεν δικαιολογείται πλέον γι’ αυτά αυξημένο επίπεδο επίσημων ελέγχων. (5) Επιπλέον, πρέπει να περιληφθούν στον κατάλογο ορισμένα άλλα προϊόντα για τα οποία από τις ίδιες πηγές πληροφοριών προκύπτει ότι δεν συμμορφώνονται σε ορισμένο βαθμό με τις σχετικές απαιτήσεις ασφάλειας και δικαιολογούν τη θέσπιση αυξημένου επιπέδου επίσημων ελέγχων. (6) Οι καταχωρίσεις στον κατάλογο ορισμένων εισαγωγών από το Αζερμπαϊτζάν, την Κίνα, την Αίγυπτο, την Ινδία και το Πακιστάν πρέπει επομένως να τροποποιηθούν αναλόγως. (7) Όσον αφορά την καταχώριση των εισαγωγών νωπών πιπεριών από την Ταϊλάνδη, για λόγους σαφήνειας της νομοθεσίας της Ένωσης, είναι αναγκαία μια διευκρίνιση για τους σχετικούς κωδικούς ΣΟ. (8) Η τροποποίηση του καταλόγου σχετικά με τη διαγραφή των αναφορών σε προϊόντα πρέπει να εφαρμοστεί το ταχύτερο δυνατό, επειδή επιλύθηκαν τα αρχικά προβλήματα ασφάλειας. Επομένως, αυτές οι τροποποιήσεις πρέπει να εφαρμοστούν από την ημερομηνία έναρξης ισχύος του παρόντος κανονισμού. (9) Λαμβανομένου υπόψη του αριθμού των τροποποιήσεων που πρέπει να γίνουν στο παράρτημα I του κανονισμού (ΕΚ) αριθ. 669/2009, είναι σκόπιμο να αντικατασταθεί αυτό από το κείμενο του παραρτήματος του παρόντος κανονισμού. (10) Ως εκ τούτου, ο κανονισμός (ΕΚ) αριθ. 669/2009 πρέπει να τροποποιηθεί αναλόγως. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 669/2009 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Η απόφαση εφαρμόζεται από την 1η Οκτωβρίου 2011. Ωστόσο, η διαγραφή της καταχώρισης για το Πακιστάν όσον αφορά το ρύζι μπασμάτι εφαρμόζεται από την ημερομηνία έναρξης ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Αυγούστου 2011.

Πολιτική για την υγεία

Εμπορικές πράξεις

Εμπορική νομοθεσία

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Νοεμβρίου 2010 για τη θέσπιση του οικολογικού σήματος της Ευρωπαϊκής Ένωσης [κοινοποιηθείσα υπό τον αριθμό Ε(2010) 7961] (Κείμενο που παρουσιάζει ενδιαφέρον για τον ΕΟΧ) (2010/709/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 5, Εκτιμώντας τα ακόλουθα: (1) Βάσει του κανονισμού (ΕΚ) αριθ. 66/2010, τα κριτήρια του οικολογικού σήματος της ΕΕ πρέπει να θεσπιστούν με τη βοήθεια Συμβουλίου Οικολογικής Σήμανσης της Ευρωπαϊκής Ένωσης (στο εξής «ΣΟΣΕΕ/EUEB»). (2) Προκειμένου να γίνει αποδεκτό από το ευρύ κοινό το οικολογικό σήμα της ΕΕ, είναι αναγκαίο να καταστούν μέλη του ΣΟΣΕΕ/EUEB οργανώσεις όπως περιβαλλοντικές μη κυβερνητικές οργανώσεις και οργανώσεις καταναλωτών, ως ενδιαφερόμενα μέρη, καθώς και οι αρμόδιοι φορείς των κρατών μελών. (3) Πρέπει να αντικατασταθεί η απόφαση 2000/730/ΕΚ της Επιτροπής, της 10ης Νοεμβρίου 2000, για τη θέσπιση του συμβουλίου οικολογικής σήμανσης της Ευρωπαϊκής Ένωσης και του εσωτερικού κανονισμού του (2). ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Συνιστάται με την παρούσα Συμβούλιο Οικολογικής Σήμανσης της Ευρωπαϊκής Ένωσης, στο εξής «ΣΟΣΕΕ/EUEB». Άρθρο 2 1. Τα μέλη του ΣΟΣΕΕ/EUEB διορίζονται από την Επιτροπή. 2. Το ΣΟΣΕΕ/EUEB συγκροτείται από τους εκπροσώπους των αρμόδιων φορέων κάθε κράτους μέλους, από τους εκπροσώπους του Ευρωπαϊκού Οικονομικού Χώρου και από τους εκπροσώπους των ακόλουθων οργανώσεων: α) Ευρωπαϊκό Γραφείο Καταναλωτών [Bureau Européen des Consommateurs (BEUC)]· β) Ευρωπαϊκή Κοινότητα Συνεταιρισμών Καταναλωτών (EUROCOOP)· γ) Ευρωπαϊκό Γραφείο Περιβάλλοντος (European Environmental Bureau - EEB)· δ) Business Europe· ε) Ευρωπαϊκή Ένωση Βιοτεχνικών και Μικρομεσαίων Επιχειρήσεων (European Association of Craft, Small & Medium-sized Enterprises - UEAPME)· στ) EUROCOMMERCE. 3. Η Επιτροπή δύναται να τροποποιήσει, κατά περίπτωση, τη σύνθεση του ΣΟΣΕΕ/EUEB. Άρθρο 3 1. Κάθε κράτος μέλος του ΣΟΣΕΕ/EUEB διορίζει υπεύθυνο επαφών. 2. Οι συνεδριάσεις του ΣΟΣΕΕ/EUEB προεδρεύονται από τον πρόεδρό του. 3. Το ΣΟΣΕΕ/EUEB θεσπίζει τον εσωτερικό κανονισμό του σε συνεννόηση με την Επιτροπή. 4. Η Επιτροπή επιστρέφει τα έξοδα ταξιδίου και, κατά περίπτωση, διαμονής των μελών σε σχέση με τις δραστηριότητες του ΣΟΣΕΕ/EUEB, εντός των ορίων του προς τούτο ετήσιου προϋπολογισμού. Άρθρο 4 Καταργείται η απόφαση 2000/730/ΕΚ. Άρθρο 5 Η παρούσα απόφαση εφαρμόζεται από την 1η Οκτωβρίου 2010. Άρθρο 6 Η παρούσα απόφαση απευθύνεται στα κράτη μέλη. Βρυξέλλες, 22 Νοεμβρίου 2010.

Προστασία του περιβάλλοντος

Περιβαλλοντική πολιτική


ΚΑΝΟΝΙΣΜΌΣ (ΕΕ, ΕΥΡΑΤΌΜ) αριθ. 617/2010 ΤΟΥ ΣΥΜΒΟΥΛΊΟΥ της 24ης Ιουνίου 2010 σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την κατάργηση του κανονισμού (ΕΚ) αριθ. 736/96 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 337, τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 187, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Η διαμόρφωση μιας γενικής εικόνας σχετικά με την εξέλιξη των επενδύσεων στην Ένωση είναι απαραίτητη προκειμένου η Επιτροπή να επιτελέσει τα καθήκοντά της στον τομέα της ενέργειας. Εάν διαθέτει τακτικά και ενημερωμένα στοιχεία και πληροφορίες, η Επιτροπή θα μπορεί να κάνει τις αναγκαίες συγκρίσεις, εκτιμήσεις ή να προτείνει σχετικά μέτρα με βάση τα κατάλληλα αριθμητικά στοιχεία και αναλύσεις, ιδίως όσον αφορά το μελλοντικό ισοζύγιο μεταξύ προσφοράς και ζήτησης ενέργειας. (2) Το ενεργειακό τοπίο εντός και εκτός Ένωσης έχει αλλάξει σημαντικά τα πρόσφατα έτη και καθιστά τις επενδύσεις σε ενεργειακή υποδομή καίριας σημασίας ζήτημα για την εξασφάλιση της ενεργειακής τακτικού ενεργειακού εφοδιασμού για την Ένωση, τη διασφάλιση του ενεργειακού εφοδιασμού της Ένωσης, για τη λειτουργία της εσωτερικής αγοράς και για τη μετάβαση σε ενεργειακό σύστημα χαμηλών ανθρακούχων εκπομπών που έχει δρομολογήσει η Ένωση. (3) Η νέα κατάσταση στον ενεργειακό τομέα απαιτεί σημαντικές επενδύσεις σε παντός είδους υποδομή σε όλους τους ενεργειακούς κλάδους, καθώς και την ανάπτυξη νέων τύπων υποδομής και νέων τεχνολογιών που να αφομοιώνονται από την αγορά. Η ελευθέρωση του ενεργειακού τομέα και η περαιτέρω ενοποίηση της εσωτερικής αγοράς καθιστούν σημαντικότερο τον ρόλο των οικονομικών φορέων στο θέμα των επενδύσεων, παράλληλα δε νέες απαιτήσεις άσκησης πολιτικής, όπως στόχοι που επηρεάζουν το ενεργειακό μείγμα, θα στρέψουν τις πολιτικές που ασκούν τα κράτη μέλη προς νέα ή/και εκσυγχρονισμένη ενεργειακή υποδομή. (4) Στο πλαίσιο αυτό, θα πρέπει να δοθεί μεγαλύτερη προσοχή στις επενδύσεις στην ενεργειακή υποδομή στην Ένωση, προκειμένου ιδίως να προλαμβάνονται τα προβλήματα, να προωθούνται οι βέλτιστες πρακτικές και να καθιερωθεί μεγαλύτερη διαφάνεια όσον αφορά τη μελλοντική εξέλιξη του ενεργειακού συστήματος στην Ένωση. (5) Κατά συνέπεια, η Επιτροπή και, ιδίως, το Παρατηρητήριο Ενεργειακών Αγορών της θα πρέπει να διαθέτουν ακριβή δεδομένα και πληροφορίες σχετικά με επενδυτικά σχέδια, καθώς και τον παροπλισμό, στις σημαντικότερες συνιστώσες του ενεργειακού συστήματος της Ένωσης. (6) Δεδομένα και πληροφορίες που αφορούν προβλέψιμες εξελίξεις της δυναμικότητας παραγωγής, μετάδοσης και αποθήκευσης, καθώς και σχέδια έργων στους διάφορους ενεργειακούς κλάδους ενδιαφέρουν την Ένωση και είναι σημαντικά για τις μελλοντικές επενδύσεις. Είναι λοιπόν αναγκαίο να εξασφαλισθεί ότι ανακοινώνονται στην Επιτροπή επενδυτικά σχέδια τα οποία έχουν αρχίσει ήδη εργασίες κατασκευής ή παροπλισμού ή για τα οποία έχει ληφθεί οριστική απόφαση περί επένδυσης. (7) Δυνάμει των άρθρων 41 και 42 της Ευρατόμ, οι επιχειρήσεις υποχρεούνται να κοινοποιούν τα σχέδια επενδύσεων. Οι πληροφορίες αυτές είναι ανάγκη να συμπληρώνονται, ιδίως, με τακτικές εκθέσεις σχετικά με την υλοποίηση των επενδυτικών σχεδίων. Οι πρόσθετες αυτές εκθέσεις θα πρέπει να τελούν υπό την επιφύλαξη των άρθρων 41 έως 44 της συνθήκης Ευρατόμ. (8) Προκειμένου η Επιτροπή να διαμορφώνει συνεκτική εικόνα των μελλοντικών εξελίξεων του συνολικού ενεργειακού συστήματος της Ένωσης, είναι απαραίτητο εναρμονισμένο πλαίσιο υποβολής εκθέσεων σχετικά με επενδυτικά σχέδια, βασιζόμενο σε επικαιροποιημένες κατηγορίες επίσημων δεδομένων και πληροφοριών που πρέπει να υποβάλουν τα κράτη μέλη. (9) Προς τον σκοπό αυτό, τα κράτη μέλη θα πρέπει να κοινοποιούν στην Επιτροπή δεδομένα και πληροφορίες σχετικά με επενδυτικά σχέδια στις ενεργειακές υποδομές που αφορούν την παραγωγή, αποθήκευση και μεταφορά πετρελαίου, φυσικού αερίου, ηλεκτρικής ενέργειας, συμπεριλαμβανομένης της ηλεκτρικής ενέργειας από ανανεώσιμες πηγές, βιοκαυσίμων και τη δέσμευση και αποθήκευση διοξειδίου του άνθρακα τα οποία προγραμματίζονται ή εκτελούνται στο έδαφός τους, περιλαμβανομένων των διασυνδέσεων με τρίτες χώρες. Οι οικείες επιχειρήσεις πρέπει να είναι υποχρεωμένες να ανακοινώνουν στο κράτος μέλος τα εν λόγω δεδομένα και πληροφορίες. (10) Λαμβάνοντας υπόψη τον χρονικό ορίζοντα των επενδυτικών σχεδίων στον ενεργειακό τομέα, θα πρέπει να θεωρείται επαρκής η υποβολή εκθέσεων ανά διετία. (11) Προκειμένου να αποφευχθεί δυσανάλογη διοικητική επιβάρυνση και να ελαχιστοποιηθούν οι δαπάνες για τα κράτη μέλη και τις επιχειρήσεις, ιδίως μικρού και μεσαίου μεγέθους, ο παρών κανονισμός θα πρέπει να παρέχει τη δυνατότητα να εξαιρούνται τα κράτη μέλη και οι επιχειρήσεις από τις υποχρεώσεις υποβολής εκθέσεων, υπό τον όρο ότι στην Επιτροπή θα παρέχονται ισοδύναμες πληροφορίες σύμφωνα με τις ειδικές για τον ενεργειακό τομέα νομικές πράξεις της Ένωσης, που έχουν θεσπισθεί από τα θεσμικά όργανα της Ένωσης με σκοπό την επίτευξη ανταγωνιστικών ευρωπαϊκών ενεργειακών αγορών, την αειφορία του ευρωπαϊκού ενεργειακού συστήματος και την ασφάλεια του ενεργειακού εφοδιασμού της Ευρωπαϊκής Ένωσης. Ως εκ τούτου, θα πρέπει να αποφεύγονται οι αλληλεπικαλύψεις όσον αφορά τις απαιτήσεις υποβολής εκθέσεων που προβλέπονται στην τρίτη δέσμη μέτρων για την εσωτερική αγορά. (12) Η Επιτροπή και ιδίως το Παρατηρητήριο Ενεργειακών Αγορών θα πρέπει να έχουν τη δυνατότητα να λαμβάνουν όλα τα ενδεδειγμένα μέτρα για την επεξεργασία των δεδομένων και την απλουστευμένη και ασφαλή διαβίβασή τους, συγκεκριμένα με την εφαρμογή ενοποιημένων εργαλείων και μεθόδων της τεχνολογίας πληροφοριών (ΤΠ). (13) Η προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα κράτη μέλη διέπεται από την οδηγία 95/46/ΕΚ του Ευρωπαϊκού Κοινοβουλίου και του Συμβουλίου (1), ενώ η προστασία των φυσικών προσώπων έναντι της επεξεργασίας δεδομένων προσωπικού χαρακτήρα από την Επιτροπή διέπεται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2). Ο παρών κανονισμός δεν άπτεται αυτών των διατάξεων. (14) Τα κράτη μέλη, ή εξουσιοδοτημένες από αυτά οντότητες, και η Επιτροπή θα πρέπει να τηρούν το απόρρητο των εμπορικά ευαίσθητων δεδομένων και πληροφοριών. Ως εκ τούτου, τα κράτη μέλη ή οι εξουσιοδοτημένες από αυτά οντότητες θα πρέπει, εξαιρουμένων των δεδομένων και των πληροφορικών σχετικά με τα διασυνοριακά έργα μεταφοράς, να συνομαδώνουν αυτά τα δεδομένα και τις πληροφορίες σε εθνικό επίπεδο πριν τα υποβάλουν στην Επιτροπή. Εάν απαιτείται, η Επιτροπή θα πρέπει να συνομαδώνει περαιτέρω τα δεδομένα αυτά κατά τρόπο ώστε να μην είναι δυνατό να αποκαλυφθούν ή να συναχθούν στοιχεία σχετικά με μεμονωμένες επιχειρήσεις και εγκαταστάσεις. (15) Η Επιτροπή και, ιδίως, το Παρατηρητήριο Ενεργειακών Αγορών της θα πρέπει να καταρτίζουν σε τακτική βάση διακλαδική ανάλυση της διαρθρωτικής εξέλιξης και των προοπτικών του ενεργειακού συστήματος της Ένωσης και, όπου ενδείκνυται, περισσότερο εστιασμένη ανάλυση σε συγκεκριμένες πτυχές αυτού του ενεργειακού συστήματος. Η ανάλυση θα πρέπει, ιδίως, να συμβάλλει στη διαπίστωση δυνητικών κενών στις υποδομές και στις επενδύσεις, με σκοπό την εξισορρόπηση της προσφοράς και ζήτησης ενέργειας. Η ανάλυση θα πρέπει να αποτελεί επίσης συμβολή σε μια συζήτηση σε ευρωπαϊκό επίπεδο σχετικά με τις ενεργειακές υποδομές και, επομένως, θα πρέπει να διαβιβάζεται στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή και να τίθεται στη διάθεση των ενδιαφερομένων. (16) Την Επιτροπή μπορούν να επικουρούν εμπειρογνώμονες από τα κράτη μέλη ή άλλοι ικανοί εμπειρογνώμονες με σκοπό να διαμορφωθεί συναντίληψη των δυνητικών κενών στις υποδομές και των συναφών κινδύνων και να ενισχυθεί η διαφάνεια όσον αφορά τις μελλοντικές εξελίξεις. (17) Η Επιτροπή θα πρέπει να θεσπίζει τα τεχνικά μέτρα που απαιτούνται για την εφαρμογή του παρόντος κανονισμού, στο μέτρο του δυνατού με βάση το μορφότυπο της κοινοποίησης που χρησιμοποιείτο δυνάμει του κανονισμού (ΕΚ) αριθ. 2386/96 της Επιτροπής (3), περί εφαρμογής του κανονισμού (ΕΚ) αριθ. 736/96 του Συμβουλίου σχετικά με την ανακοίνωση επενδυτικών έργων κοινοτικού ενδιαφέροντος των κλάδων του πετρελαίου, του φυσικού αερίου και της ηλεκτρικής ενέργειας προς την Επιτροπή (4) και αφού διαβουλευθεί με τους εθνικούς εμπειρογνώμονες. (18) Με δεδομένη την έκταση των αναγκαίων τροποποιήσεων για την προσαρμογή στις τρέχουσες ενεργειακές προκλήσεις και χάριν σαφήνειας, ο κανονισμός αριθ. 736/96 θα πρέπει συνεπώς να καταργηθεί και να αντικατασταθεί από νέο κανονισμό, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός θεσπίζει κοινό πλαίσιο για την ανακοίνωση στην Επιτροπή των δεδομένων και των πληροφοριών σχετικά με επενδυτικά σχέδια σε ενεργειακή υποδομή στους κλάδους του πετρελαίου, του φυσικού αερίου, της ηλεκτρικής ενέργειας, περιλαμβανομένων των ανανεώσιμων πηγών, και των βιοκαυσίμων, καθώς και σχετικά με επενδυτικά σχέδια που αφορούν τη δέσμευση και αποθήκευση διοξειδίου του άνθρακα που παράγεται από αυτούς τους κλάδους. 2. Ο παρών κανονισμός εφαρμόζεται στα επενδυτικά σχέδια ή τις υποδομές που απαριθμούνται στο παράρτημα, για τις οποίες έχουν αρχίσει ήδη εργασίες κατασκευής ή παροπλισμού ή έχει ληφθεί οριστική απόφαση περί επένδυσης. Τα κράτη μέλη μπορούν επίσης να υποβάλουν εκτίμηση δεδομένων ή προκαταρκτικές πληροφορίες για επενδυτικά σχέδια των ειδών που απαριθμούνται στο παράρτημα βάσει των οποίων έχει προγραμματισθεί έναρξη κατασκευαστικών εργασιών εντός πέντε ετών ή παροπλισμός εντός τριών ετών και για τα οποία δεν έχει ληφθεί οριστική απόφαση περί επένδυσης. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) «υποδομή»: κάθε είδους εγκαταστάσεις ή μέρος εγκαταστάσεων που αφορούν την παραγωγή, μετάδοση και αποθήκευση· 2) «επενδυτικά σχέδια»: σχέδια που αποβλέπουν: i) στην κατασκευή νέας υποδομής· ii) στη μετατροπή, τον εκσυγχρονισμό υπάρχουσας υποδομής, στην αύξηση ή τη μείωση της δυναμικότητας υπάρχουσας υποδομής· iii) στον μερικό ή ολικό παροπλισμό υπάρχουσας υποδομής· 3) «οριστική απόφαση περί επένδυσης», η απόφαση που ελήφθη σε επίπεδο επιχείρησης να διατεθούν οριστικώς κονδύλια προς την επενδυτική φάση έργου, όπου επενδυτική φάση σημαίνει η φάση κατά την οποία πραγματοποιείται η κατασκευή ή ο παροπλισμός και καθίστανται απαιτητές οι κεφαλαιακές δαπάνες. Στην επενδυτική φάση δεν περιλαμβάνεται η φάση σχεδιασμού, κατά την οποία προετοιμάζεται η υλοποίηση του έργου και η οποία περιλαμβάνει, ανάλογα με την περίπτωση, αξιολόγηση σκοπιμότητας, προπαρασκευαστικές και τεχνικές μελέτες, έκδοση αδειών και εγκρίσεων και καταβολή των κεφαλαιακών δαπανών· 4) «επενδυτικά σχέδια υπό εκτέλεση»: επενδυτικά σχέδια των οποίων η κατασκευή έχει αρχίσει και έχουν προκύψει κεφαλαιουχικές δαπάνες· 5) «παροπλισμός»: η φάση οριστικής παύσης της λειτουργίας μιας υποδομής· 6) «παραγωγή»: η παραγωγή ηλεκτρικής ενέργειας και η επεξεργασία καυσίμων, περιλαμβανομένων των βιοκαυσίμων· 7) «μετάδοση»: η μεταφορά ενεργειακών πηγών ή προϊόντων ή διοξειδίου του άνθρακα μέσω δικτύου, συγκεκριμένα: i) μέσω σωληναγωγών, πλην του ανάντη δικτύου σωληναγωγών και πλην του τμήματος των σωληναγωγών που χρησιμοποιούνται κυρίως για την τοπική διανομή· ii) μέσω διασυνδεδεμένων συστημάτων υπερυψηλής και υψηλής τάσης, πλην των συστημάτων που χρησιμοποιούνται κυρίως για την τοπική διανομή· 8) «αποθήκευση»: η μόνιμη ή προσωρινή αποθεματοποίηση ενέργειας ή πηγών ενέργειας σε υπέργεια ή υπόγεια υποδομή ή σε γεωλογικούς σχηματισμούς ή απομόνωση διοξειδίου του άνθρακα σε υπόγειους γεωλογικούς σχηματισμούς· 9) «επιχειρήσεις»: φυσικά ή νομικά πρόσωπα ιδιωτικού ή δημόσιου δικαίου που λαμβάνουν αποφάσεις για επενδυτικά σχέδια ή την υλοποίησή τους· 10) «πηγές ενέργειας»: i) πρωτογενείς πηγές ενέργειας, όπως π.χ. πετρέλαιο, φυσικό αέριο ή άνθρακας· ii) πηγές ενέργειας από μετατροπή, όπως π.χ. ηλεκτρική ενέργεια· iii) πηγές ανανεώσιμης ενέργειας, όπου περιλαμβάνεται η υδροηλεκτρική, η βιομάζα, το βιοαέριο, η αιολική, η ηλιακή, η παλιρροιακή και η γεωθερμική ενέργεια και iv) ενεργειακά προϊόντα, όπως π.χ. προϊόντα διύλισης πετρελαίου και βιοκαύσιμα. 11) «ειδικό όργανο»: ένα όργανο στο οποίο μια ειδική για τον ενεργειακό τομέα νομική πράξη της Ένωσης έχει αναθέσει την προετοιμασία και την έγκριση πολυετών σχεδίων ανάπτυξης πανενωσιακών δικτύων και επενδύσεων στις ενεργειακές υποδομές, όπως το Ευρωπαϊκό δίκτυο Διαχειριστών Συστημάτων Μεταφοράς Ηλεκτρικής Ενέργειας («ENTSO/E») σύμφωνα με το άρθρο 4 του κανονισμού (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009 σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενέργειας (5) και το ευρωπαϊκό δίκτυο διαχειριστών συστημάτων μεταφοράς φυσικού αερίου(«ENTSO/G»), σύμφωνα με το άρθρο 4 του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009 σχετικά με τους όρους πρόσβασης στα δίκτυα μεταφοράς φυσικού αερίου (6). Άρθρο 3 Κοινοποίηση δεδομένων 1. Τα κράτη μέλη, ή η οντότητα στην οποία έχουν αναθέσει αυτό το καθήκον, συγκεντρώνουν όλα τα δεδομένα και τις πληροφορίες που καθορίζονται στον παρόντα κανονισμό από την 1η Ιανουαρίου 2011 και εφεξής ανά διετία, μεριμνώντας να τηρούν σε εύλογα επίπεδα τις δαπάνες συγκέντρωσης και αναφοράς των πληροφοριών. Κοινοποιούν στην Επιτροπή τα δεδομένα και τις σχετικές με τα σχέδια πληροφορίες που αναφέρονται στον παρόντα κανονισμό το 2011, το οποίο είναι το πρώτο έτος υποβολής έκθεσης, και εφεξής ανά διετία. Η ανακοίνωση αυτή γίνεται σε συγκεντρωτική μορφή, εκτός των δεδομένων και συναφών πληροφοριών που αφορούν διασυνοριακά έργα μεταφοράς. Τα κράτη μέλη ή οι εξουσιοδοτημένες από αυτά οντότητες κοινοποιούν τα συγκεντρωτικά δεδομένα και τις σχετικές με τα σχέδια πληροφορίες μέχρι τις 31 Ιουλίου του εκάστοτε έτους υποβολής έκθεσης. 2. Τα κράτη μέλη ή οι εξουσιοδοτημένες από αυτά οντότητες απαλλάσσονται από την υποχρέωση που αναφέρεται στην παράγραφο 1, εφόσον και στον βαθμό που, σύμφωνα με το ειδικό για τον ενεργειακό τομέα δίκαιο της Ένωσης και τη συνθήκη Ευρατόμ: α) το οικείο κράτος μέλος ή η εξουσιοδοτημένη από αυτό οντότητα έχει ήδη ανακοινώσει στην Επιτροπή δεδομένα ή πληροφορίες ισοδύναμες προς εκείνες που απαιτεί ο παρών κανονισμός και έχει αναφέρει την ημερομηνία κοινοποίησης και τη συγκεκριμένη ειδική νομική πράξη· β) έχει ανατεθεί σε ειδικό όργανο η εκπόνηση πολυετούς επενδυτικού προγράμματος για ενεργειακή υποδομή σε ενωσιακό επίπεδο, και το εν λόγω όργανο συγκεντρώνει προς το σκοπό αυτό δεδομένα και πληροφορίες ισοδύναμες προς εκείνες που απαιτεί ο παρών κανονισμός. Στην περίπτωση αυτή και για τους σκοπούς του παρόντος κανονισμού, το ειδικό όργανο κοινοποιεί όλα τα σχετικά δεδομένα και πληροφορίες στην Επιτροπή. Άρθρο 4 Πηγές δεδομένων Οι οικείες επιχειρήσεις κοινοποιούν τα δεδομένα ή τις πληροφορίες που αναφέρονται στο άρθρο 3 στα κράτη μέλη, ή στις εξουσιοδοτημένες από αυτά οντότητες, στο έδαφος των οποίων έχουν προγραμματίσει να εκτελέσουν επενδυτικά σχέδια, πριν από την 1η Ιουνίου κάθε έτους υποβολής έκθεσης. Τα δεδομένα ή οι πληροφορίες που κοινοποιούνται αποτυπώνουν την κατάσταση των επενδυτικών σχεδίων την 31η Μαΐου του έτους υποβολής έκθεσης. Η πρώτη παράγραφος δεν εφαρμόζεται σε επιχειρήσεις, εφόσον το οικείο κράτος μέλος αποφασίσει να χρησιμοποιήσει άλλους τρόπους για την παροχή στην Επιτροπή των δεδομένων ή των πληροφοριών που αναφέρονται στο άρθρο 3. Άρθρο 5 Περιεχόμενο της ανακοίνωσης 1. Όσον αφορά τα επενδυτικά σχέδια που αναφέρονται στο παράρτημα, η προβλεπόμενη στο άρθρο 3 κοινοποίηση περιλαμβάνει, κατά περίπτωση, τα ακόλουθα: α) τον όγκο των δυναμικοτήτων που προγραμματίζονται ή είναι υπό κατασκευή· β) το είδος και τα κύρια χαρακτηριστικά των προγραμματιζόμενων ή υπό κατασκευή υποδομών ή δυναμικοτήτων, περιλαμβανομένης της θέσης των διασυνοριακών έργων μεταφοράς, εφόσον υπάρχουν· γ) το πιθανό έτος έναρξης λειτουργίας· δ) το είδος των χρησιμοποιούμενων πηγών ενέργειας· ε) τις εγκαταστάσεις που είναι ικανές να ανταποκρίνονται σε κρίσεις ασφάλειας του εφοδιασμού, όπως εξοπλισμός που επιτρέπει αντίστροφες ροές ή χρήση άλλων καυσίμων· στ) τον εξοπλισμό των συστημάτων δέσμευσης διοξειδίου του άνθρακα ή τους μηχανισμούς μετασκευής για τη δέσμευση και αποθήκευση του διοξειδίου του άνθρακα. 2. Όσον αφορά τυχόν προτεινόμενο παροπλισμό, η προβλεπόμενη στο άρθρο 3 κοινοποίηση περιλαμβάνει τα ακόλουθα: α) τον χαρακτήρα και τη δυναμικότητα της σχετικής υποδομής και β) το πιθανολογούμενο έτος παύσης της λειτουργίας. 3. Κάθε κοινοποίηση σύμφωνα με το άρθρο 3 περιλαμβάνει, ανάλογα με την περίπτωση, τον συνολικό όγκο των εγκατεστημένων δυναμικοτήτων παραγωγής, μετάδοσης και αποθήκευσης οι οποίες υφίστανται στην αρχή του κρίσιμου έτους αναφοράς ή η λειτουργία των οποίων διακόπτεται για περίοδο μεγαλύτερη των τριών ετών. Τα κράτη μέλη, οι εξουσιοδοτημένες από αυτά οντότητες ή το ειδικό όργανο που αναφέρεται στο άρθρο 3 παράγραφος 2 μπορούν να προσθέτουν στις κοινοποιήσεις τους συναφείς παρατηρήσεις, όπως π.χ. παρατηρήσεις σχετικά με καθυστερήσεις ή εμπόδια κατά την εφαρμογή των επενδυτικών σχεδίων. Άρθρο 6 Ποιότητα και δημοσιοποίηση των δεδομένων 1. Τα κράτη μέλη, οι εξουσιοδοτημένες από αυτά οντότητες ή, κατά περίπτωση, τα ειδικά όργανα επιδιώκουν να εξασφαλίζουν την ποιότητα, τη συνάφεια, την ακρίβεια, τη σαφήνεια, την έγκαιρη διαβίβαση και τη συνοχή των δεδομένων και των πληροφοριών που κοινοποιούν στην Επιτροπή. Σε περίπτωση ειδικών οργάνων, τα δεδομένα και οι πληροφορίες που κοινοποιούνται μπορούν να συνοδεύονται από συναφείς παρατηρήσεις των κρατών μελών. 2. Η Επιτροπή δύναται να δημοσιεύει δεδομένα και πληροφορίες που της διαβιβάσθηκαν σύμφωνα με τον παρόντα κανονισμό, ιδίως τις αναλύσεις που αναφέρονται στο άρθρο 10 παράγραφος 3, υπό τον όρο ότι αυτά τα δεδομένα και πληροφορίες δημοσιεύονται σε συγκεντρωτική μορφή και δεν αποκαλύπτονται ή μπορούν να συναχθούν στοιχεία που αφορούν μεμονωμένες επιχειρήσεις και εγκαταστάσεις. 3. Τα κράτη μέλη, η Επιτροπή, ή οι εντεταλμένες τους οντότητες τηρούν όλοι το απόρρητο των εμπορικά ευαίσθητων δεδομένων ή πληροφοριών που διαθέτουν. Άρθρο 7 Εκτελεστικές διατάξεις Εντός των ορίων που καθορίζονται από τον παρόντα κανονισμό, η Επιτροπή θεσπίζει, μέχρι τις 31 Οκτωβρίου 2010, τις αναγκαίες για την εφαρμογή του παρόντος κανονισμού διατάξεις, όσον αφορά τη μορφή και άλλες τεχνικές λεπτομέρειες για την κοινοποίηση των δεδομένων και των πληροφοριών που αναφέρονται στα άρθρα 3 και 5. Άρθρο 8 Επεξεργασία δεδομένων Η Επιτροπή είναι υπεύθυνη για την ανάπτυξη, τη φύλαξη, τη διαχείριση και τη συντήρηση των πόρων ΤΠ που απαιτούνται για τη λήψη, αποθήκευση και κάθε είδους επεξεργασία των δεδομένων ή των πληροφοριών σχετικά με την ενεργειακή υποδομή που κοινοποιούνται στην Επιτροπή σύμφωνα με τον παρόντα κανονισμό. Άρθρο 9 Προστασία των φυσικών προσώπων έναντι της επεξεργασίας δεδομένων Ο παρών κανονισμός δεν θίγει το ενωσιακό δίκαιο, και, ειδικότερα, δεν τροποποιεί με κανέναν τρόπο τις υποχρεώσεις των κρατών μελών σε ό,τι αφορά την επεξεργασία εκ μέρους τους των δεδομένων προσωπικού χαρακτήρα, όπως αυτές επιβάλλονται από την οδηγία 95/46/ΕΚ, ή τις υποχρεώσεις που εμπίπτουν στα θεσμικά και λοιπά όργανα και Ένωσης δυνάμει του κανονισμού (ΕΚ) αριθ. 45/2001 σχετικά με την επεξεργασία των δεδομένων προσωπικού χαρακτήρα κατά την άσκηση των αρμοδιοτήτων τους. Άρθρο 10 Παρακολούθηση και υποβολή εκθέσεων 1. Με βάση τα δεδομένα και τις πληροφορίες που της διαβιβάζονται και, εφόσον ενδείκνυται, τυχόν άλλες πηγές δεδομένων καθώς και δεδομένα που έχει αγοράσει η Επιτροπή, και λαμβάνοντας υπόψη σχετικές αναλύσεις, όπως τα πολυετή σχέδια ανάπτυξης δικτύων για το φυσικό αέριο και την ηλεκτρική ενέργεια, η Επιτροπή διαβιβάζει στο Ευρωπαϊκό Κοινοβούλιο, στο Συμβούλιο και στην Ευρωπαϊκή Οικονομική και Κοινωνική Επιτροπή και δημοσιεύει τουλάχιστον ανά διετία, διακλαδική ανάλυση της διαρθρωτικής εξέλιξης και των προοπτικών του ενεργειακού συστήματος της Ένωσης. Η ανάλυση αυτή έχει ιδίως ως σκοπό: α) τη διαπίστωση δυνητικών μελλοντικών χασμάτων μεταξύ προσφοράς και ζήτησης ενέργειας που είναι σημαντικά από την οπτική της ενεργειακής πολιτικής της Ένωσης· β) τη διαπίστωση επενδυτικών εμποδίων και την προώθηση των βέλτιστων πρακτικών για την αντιμετώπισή τους· γ) αύξηση της διαφάνειας για όσους μετέχουν ή ενδέχεται να εισέλθουν στην αγορά. Βασιζόμενη σε αυτά τα δεδομένα και τις πληροφορίες, η Επιτροπή μπορεί επίσης να εκπονεί οποιαδήποτε ειδική ανάλυση κρίνει αναγκαία ή ενδεδειγμένη. 2. Για την προετοιμασία των αναλύσεων που αναφέρονται στην παράγραφο 1, η Επιτροπή μπορεί να επικουρείται από εμπειρογνώμονες των κρατών μελών ή/και άλλους εμπειρογνώμονες, επαγγελματικές ενώσεις με ειδικές γνώσεις στον σχετικό τομέα. Η Επιτροπή παρέχει σε όλα τα κράτη μέλη την ευκαιρία να σχολιάσουν τα σχέδια αναλύσεων. 3. Η Επιτροπή συζητά τις αναλύσεις με τους ενδιαφερόμενους, όπως το ΕΔΔΣΜ-Ε, το ΕΔΔΣΜ-G, ομάδα συντονισμού για το αέριο και η ομάδα πετρελαϊκού εφοδιασμού. Άρθρο 11 Επανεξέταση Έως τις 23 Ιουλίου 2015, η Επιτροπή επανεξετάζει την εφαρμογή του παρόντος κανονισμού και υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με τα αποτελέσματα της επανεξέτασης αυτής. Στην επανεξέταση, η Επιτροπή μεταξύ άλλων, εξετάζει το ενδεχόμενο να επεκταθεί πεδίο εφαρμογής ώστε να περιλάβει την απόσπαση φυσικού αερίου, πετρελαίου και άνθρακα. Άρθρο 12 Κατάργηση Ο κανονισμός (ΕΚ) αριθ. 736/96 καταργείται. Άρθρο 13 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 24 Ιουνίου 2010.

Υδρογονάνθρακες

Βιομηχανία πετρελαίου

Ενεργειακή πολιτική


ΚΑΝΟΝΙΣΜΌΣ (ΕΕ) αριθ. 98/2011 ΤΗΣ ΕΠΙΤΡΟΠΉΣ της 3ης Φεβρουαρίου 2011 για την 144η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 17 Ιανουαρίου 2011, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει τα στοιχεία ταυτότητας ενός φυσικού προσώπου από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Στις 22 Ιανουαρίου 2011, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να διαγράψει δύο φυσικά πρόσωπα από τον εν λόγω κατάλογο. (3) Το παράρτημα Ι πρέπει, επομένως, να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Φεβρουαρίου 2011.

Δημόσια ασφάλεια


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Οκτωβρίου 2011 για την τροποποίηση της εκτελεστικής απόφασης 2011/402/ΕΕ σχετικά με τη λήψη έκτακτων μέτρων τα οποία εφαρμόζονται στους σπόρους μοσχόσιτου (τριγωνέλλας) και σε ορισμένους σπόρους και κουκιά που εισάγονται από την Αίγυπτο [κοινοποιηθείσα υπό τον αριθμό Ε(2011) 7027] (Κείμενο που παρουσιάζει ενδιαφέρον για τον ΕΟΧ) (2011/662/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημεία i) και iii), Εκτιμώντας τα ακόλουθα: (1) Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών σε ενωσιακό και εθνικό επίπεδο. Προβλέπει μέτρα έκτακτης ανάγκης όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνει(-ουν) το (τα) οικείο(-α) κράτος(-η) μέλος(-η). (2) Εντοπίστηκε ότι ορισμένες παρτίδες σπόρων μοσχόσιτου (τριγωνέλλας) από την Αίγυπτο ήταν ο αιτιώδης παράγοντας για την εκδήλωση στην ΕΕ εστίας βακτηρίων Escherichia coli που παράγουν την τοξίνη Shiga (STEC), ορότυπος O104:H4. Η εκτελεστική απόφαση 2011/402/ΕΕ της Επιτροπής, της 6ης Ιουλίου 2011, σχετικά με τη λήψη έκτακτων μέτρων τα οποία εφαρμόζονται στους σπόρους μοσχόσιτου (τριγωνέλλας) και σε ορισμένους σπόρους και κουκιά που εισάγονται από την Αίγυπτο (2), επέβαλε απαγόρευση στις εισαγωγές προϊόντων με συγκεκριμένους τελωνειακούς κωδικούς που παρατίθενται στο παράρτημα. (3) Από τις 21 έως τις 25 Αυγούστου 2011 το Γραφείο Τροφίμων και Κτηνιατρικών Θεμάτων της Επιτροπής διενέργησε έλεγχο στην Αίγυπτο για να ανιχνεύσει την πιθανή πηγή της μόλυνσης που προκάλεσε την πρόσφατη εκδήλωση εστιών E. coli (οροτύπος O104:H4) στη Βόρεια Γερμανία και στο Μπορντό της Γαλλίας και για να αξιολογήσει τις συνθήκες παραγωγής και επεξεργασίες των ύποπτων σπόρων. (4) Αν και τα πορίσματα του ελέγχου και τα μέτρα που έλαβε η Αίγυπτος τελούν ακόμα υπό εξέταση, εντοπίστηκαν σφάλματα όσον αφορά την παραγωγή των σπόρων για ανθρώπινη κατανάλωση οι οποίοι θα μπορούσαν ενδεχομένων να χρησιμοποιηθούν για βλάστηση. Ωστόσο, τα ίδια σφάλματα δεν εντοπίστηκαν στους χώρους παραγωγής νωπών λοβοφόρων λαχανικών για άμεση κατανάλωση από τον άνθρωπο. Επιπλέον, αφού η εμπορία των νωπών ή διατηρημένων με απλή ψύξη λοβοφόρων λαχανικών γίνεται όταν οι σπόροι δεν είναι ώριμοι, οι σπόροι αυτοί δεν μπορούν να χρησιμοποιηθούν ακόμα για βλάστηση. (5) Τα νωπά ή κατεψυγμένα λοβοφόρα λαχανικά εκτός από τα φύτρα, που εισάγονται από την Αίγυπτο, δεν πρέπει πλέον να θεωρούνται κίνδυνος για την ασφάλεια των τροφίμων και πρέπει να επιτρέπεται εκ νέου η εισαγωγή τους. Τα έκτακτα μέτρα που προβλέπονται στην εκτελεστική απόφαση 2011/402/ΕΕ πρέπει, συνεπώς, να επανεξεταστούν βάσει των νέων αυτών στοιχείων. Το παράρτημα της εκτελεστικής απόφασης 2011/402/ΕΕ πρέπει να τροποποιηθεί αναλόγως. (6) Στην εκτελεστική απόφαση 2011/402/ΕΕ γίνεται διάκριση μεταξύ σπόρων σιναπιού για σπορά και άλλων σπόρων σιναπιού που υπάγονται στον κωδικό ΣΟ 1207 50. Αφού οι εν λόγω σπόροι αντιπροσωπεύουν το σύνολο των σπόρων που υπάγονται στον κωδικό ΣΟ 1207 50, πρέπει να απλουστευθεί η διατύπωση που περιέχεται στην εκτελεστική απόφαση 2011/402/ΕΕ. Επίσης, η ακολουθία των κωδικών ΣΟ πρέπει να ευθυγραμμιστεί με τους κωδικούς της τελωνειακής ονοματολογίας. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της εκτελεστικής απόφασης 2011/402/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 6 Οκτωβρίου 2011.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ